qundao/data-zh-poetry huggingface dataset:
燕歌行
作者：欧大任
朝代：明

黄云闇淡天雨霜，边风萧萧草木黄。捣衣早寄关塞长，念君北征穷朔方。明月流辉照洞房，蟏蛸在户熠耀光。金炉兽炭苏合香，锦衾角枕七宝床。清漏迢迢夜未央，断猿哀雁摧肝肠。忧来抚瑟弹清商，君今不在谁为详。揽衣出户涕沾裳，望而不见增忧伤。
爽台为朱同伯赋
作者：欧大任
朝代：明

江上飞涛树杪开，豫章西北有高台。挥毫万里雄风起，拄笏千山爽气来。楚客凤歌无世念，汉家龙种尽天才。兔园赋雪延枚叟，洒酒平芜醉几回。
独漉篇
作者：欧大任
朝代：明

独漉独漉，摩肩击毂。但欲去速，不忧车覆。有狐绥绥，阪田之垂。我欲疾驱，手无戈殳。煌煌黼裳，翩翩四牡。出入道途，称者盈口。敝裘毁车，谁知贤愚。珠玉在途，瓦砾何殊。原也悬鹑，于彼蓬蒿。端木驷马，举世贤豪。嗟念古人，竭力躬耕。一日及养，三公匪荣。富不可求，荣不可冒。我岂不闻，我不敢告。富而可求，智者媚灶。从吾所好，卿勿复道。
猛虎叹
作者：欧大任
朝代：明

虎齧不避人贤豪，虎齧不避人贤豪。汝巢往蔽石岩嶅，汝食往嗜兽腥臊。何来白额今咆哮，横行不在南山坳。吾民膏血恣汝饕，充汝簠，润汝庖。呜呼，齧人谁不畏白额，狰狞头面蒙冠帼。行行或遇游猎人，汝防夜半蓝田客。
献岁王符卿敬美董侍御惟益沈比部纯甫过集得场字
作者：欧大任
朝代：明

风细紫游缰，何来问葛强。玉壶燕市酒，綵胜汉宫香。颐每因谈解，腰今觉带长。老逢新岁月，真愧少年场。
玄武湖堤上
作者：欧大任
朝代：明

十里玄湖背郭斜，马头片片落山霞。荒渠早下昆明雁，小籞秋开御宿花。蘋末悲风摇枉渚，芦中轻舸出平沙。乐游旧事那堪问，惟有长楸起暮鸦。
玉枕山
作者：欧大任
朝代：明

山幄盘紫逻，石床白云过。鸡犬天上稀，惟有仙人卧。
玉沙草堂陈廷尉玉叔所筑命余题句
作者：欧大任
朝代：明

郢西烟草古城留，疏豁林堂日似秋。到溉石移分岳色，刘虬沙起入江流。门前载酒黄蓬馆，歌里飞花白雪楼。佩玉只今朝寄重，祇应吾道在沧洲。
玉河堤上见新月时入直署中
作者：欧大任
朝代：明

弦月纤纤照马蹄，竹书犹把署中栖。沟前垂柳穿林影，禁里新莺过水啼。缇骑纷随秦苑北，朱旂深护汉宫西。倦游不记长安道，一望关河怨解携。
玉芝亭为程无过赋
作者：欧大任
朝代：明

明时蒸上瑞，天意为斯文。三秀披清露，双茎护綵云。玉餐秦桂父，軿度汉茅君。欲勒亭前石，仙才本不群。
王中丞挽歌
作者：欧大任
朝代：明

麟阁图空在，龙城战已危。死绥何所望，投杼竟深疑。风惨将军树，云愁太白旗。主恩昭洗日，应不恨鸱夷。数奇军失路，落日哭苍天。楚些招魂夕，吴钩赐葬年。战犹思钜鹿，冢已像祁连。部曲伤心处，松楸万树烟。
王中丞挽歌·其一
作者：欧大任
朝代：明

麟阁图空在，龙城战已危。死绥何所望，投杼竟深疑。风惨将军树，云愁太白旗。主恩昭洗日，应不恨鸱夷。
王中丞挽歌·其二
作者：欧大任
朝代：明

数奇军失路，落日哭苍天。楚些招魂夕，吴钩赐葬年。战犹思钜鹿，冢已像祁连。部曲伤心处，松楸万树烟。
王之相妻绣佛续汪司马作偈
作者：欧大任
朝代：明

阿弥陀佛清净土，老婆功德日绣组。慈悲悯念为永除，九十九亿劫罪苦。
王仪甫索题黎惟敬画
作者：欧大任
朝代：明

绿柳晴波杳霭间，昆吾御宿直南山。仙郎尚记看花处，宫锦曾披跨马还。
王仲房以书遣慧光上人订栖霞之约赋此奉答
作者：欧大任
朝代：明

摄山吾未到，先识白眉僧。瓶汲千江水，堂开七祖灯。饮泉君早悟，住岳我偏能。幸寄东林疏，抠衣叩上乘。
王仲房吴少蒙吴翁晋梅季豹过集迟周公瑕殷无美不至
作者：欧大任
朝代：明

江左千年调转孤，祇堪长啸共吾徒。可能省署开文苑，未必河山邈酒垆。凉入蒹葭黄鹄起，酣来风雨白龙呼。东方且结金门客，囊粟谁曾问有无。
王仲房游金陵却归南原茶隐赠以四诗
作者：欧大任
朝代：明

山人自号大卢君，绿茗清泉卧白云。笑杀餔糟啜醨客，尚留名姓世间闻。人识先生潭上园，菟裘新筑向南原。奴供茶灶僧供米，学得遗安似鹿门。燕赵齐梁一蒯缑，边关裘马五陵游。渴羌不解羔儿酒，只注茶经作隐侯。大鄣延带竺罗间，未信巢由亦买山。老去风尘机已息，赤松黄石待君还。
王仲房游金陵却归南原茶隐赠以四诗·其一
作者：欧大任
朝代：明

山人自号大卢君，绿茗清泉卧白云。笑杀餔糟啜醨客，尚留名姓世间闻。
王仲房游金陵却归南原茶隐赠以四诗·其三
作者：欧大任
朝代：明

燕赵齐梁一蒯缑，边关裘马五陵游。渴羌不解羔儿酒，只注茶经作隐侯。
王仲房游金陵却归南原茶隐赠以四诗·其二
作者：欧大任
朝代：明

人识先生潭上园，菟裘新筑向南原。奴供茶灶僧供米，学得遗安似鹿门。
王仲房游金陵却归南原茶隐赠以四诗·其四
作者：欧大任
朝代：明

大鄣延带竺罗间，未信巢由亦买山。老去风尘机已息，赤松黄石待君还。
王伯坚以墙东小隐自署答其来韵因成题篇
作者：欧大任
朝代：明

家出琅琊六代馀，墙东避世偶成居。秦川少作中郎客，楚相能题孺仲书。自有蓬蒿深息鴳，一从濠濮久知鱼。地偏可是心曾远，凿涧开林好结庐。
王元方邀游宝界山登太白峰望太湖顾仲长王彦贻同赋青字
作者：欧大任
朝代：明

峰高太白失群灵，人向江南望客星。九月霜凋千里碧，五湖天入片帆青。鱼龙跋浪连胥口，橘柚成林隔洞庭。一出风尘君莫问，鸱夷空自去冥冥。
王元美闻予转虞部见寄二首
作者：欧大任
朝代：明

尔宅金庭近，楼居夏亦凉。智锋挥宿障，慧炬照迷方。桂父贲禺外，茅君句曲旁。山虞应可笑，岂是汉冯郎。游仙劳远梦，招隐寄操觚。坛下毛公石，帆前范蠡湖。学将参小品，书未著潜夫。黄鹄空相望，翩翩肯载无。
王元美闻予转虞部见寄二首·其一
作者：欧大任
朝代：明

尔宅金庭近，楼居夏亦凉。智锋挥宿障，慧炬照迷方。桂父贲禺外，茅君句曲旁。山虞应可笑，岂是汉冯郎。
王元美闻予转虞部见寄二首·其二
作者：欧大任
朝代：明

游仙劳远梦，招隐寄操觚。坛下毛公石，帆前范蠡湖。学将参小品，书未著潜夫。黄鹄空相望，翩翩肯载无。
王兵宪宗鲁救水活万人功在肇庆纪之以诗
作者：欧大任
朝代：明

臬台西拥汉旌旗，沧水兼持使者麾。急峡翻江湘雨过，盘涡激石海云垂。河经酸枣今何日，堰定离堆似此时。圣主玄圭应更锡，即看持节拜台司。
王兵宪邀泛沥湖登石洞再至七星岩
作者：欧大任
朝代：明

胜游宁但晋东嘉，星渚南来又一槎。天际云为江上树，烟中山似洛阳花。何年飞石犹存洞，几处开林不带霞。衮绣亦知难久驻，耕樵堪自寄吾家。
王员外宗鲁夙精笔法兼习内典辄以玉版纸求书梵经戏为之赠
作者：欧大任
朝代：明

学参天竺久相闻，才子为郎几似君。曾共箨冠游梵苑，故烦贝叶写经文。讽来慈氏琅函字，笔掩羊家白练裙。藏得山阴三五帖，便应溪阁署鹅群。
王太史胤昌奉使上寿太夫人
作者：欧大任
朝代：明

婺星元只傍三台，寿母华筵向此开。笙奏紫鸾千里至，书传青雀五云来。汝南月旦乡人重，洛下风烟使者回。会见汉宫师事礼，东征谁似大家才。
王宪副宗鲁见邀崧台改席阁上
作者：欧大任
朝代：明

阁道逶迤百级来，名山况是古崧台。江中鹅鹳低凭槛，峡里鱼龙对举杯。兵偃尚谈司马法，赋成谁似大夫才。与君细数长安日，极北风烟首重回。
王宪副敬美入计以病乞休张中丞肖甫与余各赋一诗兼怀长公元美
作者：欧大任
朝代：明

乞身岂为病蹉跎，欲向柴门掩薜萝。家近烟霞双草屩，江深风雨一藤蓑。岷中客自能携酒，市里人今少和歌。谁似二何高士传，琅琊秋色郁嵯峨。
王少参敬美入贺暂憩弘法寺雨中同赵太史汝师周民部元孚出访
作者：欧大任
朝代：明

踏雨西行控骕骦，喜君千里谒明光。匡山白鹿随车毂，江左芙蓉出剑装。大雅文章金鉴里，中兴日月玉卮旁。今宵长乐听钟客，应幸同时奉柏梁。
王尧载周渭阳薛世和沈孟威枉集
作者：欧大任
朝代：明

一径莓苔滑，开关听马嘶。斋头散平楚，城曲带荒溪。过雨蔬能剪，微醺酒屡携。萧萧曼容宅，应记白门西。
王户部宅红梅花
作者：欧大任
朝代：明

东阁名花许共攀，独怜疏影近雕阑。彩霞忽散春城色，绛雪犹飞夕照寒。梦想海棠巴子树，步随宫柳汉臣冠。关山莫遣吹横笛，留待江南醉客看。
王敬美入觐以禁不晤次沈伯英韵
作者：欧大任
朝代：明

奉玺何年绿绶郎，趋朝云自楚人乡。鹿皮今荐明堂璧，鸡舌犹含旧省香。汤沐我空怀汉邸，笑谈君尚隔燕阳。青春倘拜彤弓赐，可是欢逢在建章。
王母歌寿黎母太夫人
作者：欧大任
朝代：明

峨峨天上三珠宫，琳庭贝阙交玲珑，扶桑若木生西东。朱光反射银汉侧，青雀翻飞明月中。椷书咫尺报蓬莱，王母西从瑶水来。戴胜之冠切云笄，珣玗双佩秋兰裁。青娥三千不可以约略，后先婀娜纷趋陪。烟軿电毂一时集，手翳琼枝胡至哉。斯时琪花散空碧，绿幢卒葆忽生色，枣熟如瓜宴瑶席。吸沆瀣兮食紫虹，左流霞兮右金液。双成指顾三千娥，迭歌侑酌觞不息。须臾又转绛节朝，天津两旗河鼓遥。湘妃和神起阳瑟，秦女按节来吹箫。鸾匏鹤笛合九奏，电裳舞袖回风飘。南岳夫人笑相邀，麻姑赴会不待招，武夷曾孙歌且谣。罗浮仙峰四百三十二，青玉为坛铁为桥，王母来往常逍遥。飞云我忆蓬莱阁，儿时迎拜骖黄鹤。玉箱欲纪王母年，金门且问东方朔。
王比部茂钦使过留都追送江上
作者：欧大任
朝代：明

海内人推谢法曹，南来使节让挥毫。诏函宠借金陵重，词苑名因历下高。登岱一鞭开晓色，渡江双旆泛春涛。送君回首新林浦，宁得相携解佩刀。
王氏园同文德承吴孝观玉兰花
作者：欧大任
朝代：明

素艳何年出苧罗，西园春色过江多。汉滨欲请风前佩，洛浦曾淩月下波。翠羽忽惊梅萼梦，璚花犹听竹西歌。洗妆更有持觞客，芳草天涯奈尔何。
王氏园看牡丹同唐民部仁卿作四首
作者：欧大任
朝代：明

乌衣巷口问王家，池籞轻风一驻霞。抹摋长安春色里，南来犹忆曲江花。习池今在小长干，魏国传来紫牡丹。不用新红临水照，醉时还倒接䍦看。毫州只数薛家园，闻道延州红最繁。记得汴都三十种，尽归周国宪王门。洛中曾为看花行，綵槛移春尚满城。君自兰台称赋客，可令江左似东京。
王氏园看牡丹同唐民部仁卿作四首·其一
作者：欧大任
朝代：明

乌衣巷口问王家，池籞轻风一驻霞。抹摋长安春色里，南来犹忆曲江花。
王氏园看牡丹同唐民部仁卿作四首·其三
作者：欧大任
朝代：明

毫州只数薛家园，闻道延州红最繁。记得汴都三十种，尽归周国宪王门。
王氏园看牡丹同唐民部仁卿作四首·其二
作者：欧大任
朝代：明

习池今在小长干，魏国传来紫牡丹。不用新红临水照，醉时还倒接䍦看。
王氏园看牡丹同唐民部仁卿作四首·其四
作者：欧大任
朝代：明

洛中曾为看花行，綵槛移春尚满城。君自兰台称赋客，可令江左似东京。
王百谷半偈庵
作者：欧大任
朝代：明

何许蒿庐学陆沉，王珣断俗已修心。千金自布袈裟地，多宝初成薝卜林。斋后满窗黄叶积，禅时一径白云深。萧然人外相从久，玄度犹能策杖寻。
王百谷锦帆泾新营所居高丘乔木名南有堂
作者：欧大任
朝代：明

姓隐吴市门，岩耕郑家谷。赏心适淹留，衡庐谢栖宿。眷言寄皋桥，讵睎梁鸿躅。终焉人境喧，西泾卜新筑。南荣清樾来，亭亭千秋木。扶疏缛叶播，森竦修柯矗。高丘带明霞，茂林荫初旭。鲜飙延北窗，婆娑散炎燠。吹万肆所养，寥一兴吾瞩。蕴真理琴书，观生艺桑竹。幽贞介于石，有斐德如玉。缅怀古烟客，山阿贲薖轴。
王符卿敬美携酒同石廷尉拱辰见过
作者：欧大任
朝代：明

山色西来紫气屯，一时词客满柴门。趋朝石奋迂车骑，乘兴王猷载酒尊。坐奉清言都讲舍，斋分寒食给孤园。持觞醉问风尘事，尚有藤萝足避喧。
王范二僚久不调雨中戏以长歌
作者：欧大任
朝代：明

君不见王子大，若为教授河汾之家世。君不见范景伯，若为扁舟五湖之苗裔。一官白首犹未迁，四载青袍有何意。戟郎但可困扬雄，士林空自留虞荔。西雍东序岂堪轻，破砚寒毡太有情。六馆共知贫博士，四门今已老先生。昨者六日雨不止，长安城中满城水。上漏下湿墙几倾，半昼一宵榻三徙。卷幔淋离抱书籍，开门潦长呼邻里。过午炊烟尚待薪，经旬蔬食聊盈簋。二子高歌百不忧，乌皮之几貂皮裘。谁其据者六国相，岂足道哉万户侯。绣衣霄汉奚不策足去，赤管岁月却与吾曹俦。君不见南海欧生亦闭关，蓑笠用在阴晴间。子如云兮出岫，我如鸟兮知还。携将玉局三千卷，乞取罗浮四百山。
王行甫阻风新林浦待吴明卿不至遣诗相报辄申酬答
作者：欧大任
朝代：明

方舟远行迈，命旅将何之。姑苏别所钦，秣陵以为期。客路忽改月，涉江怅暌离。汀葭夕已靡，沙鸨晨仍饥。淮南春尚寒，崩腾号惊飔。芦岸不可溯，回舻缆洲陭。烟中极千里，南北悲渺瀰。游吴谢东楫，歌郢弦南诗。行子念故人，一寄风波辞。跬步吾阻隔，伏枕空凄其。石尤会吾意，榜枻酬相思。
王郡倅应文邀登镇海楼
作者：欧大任
朝代：明

倦客蓬蒿已十年，中原多难最堪怜。牂牁流水全通粤，岣嵝归鸿直过燕。笳鼓渐闻催战舰，关河一望隔烽烟。江南保障群公在，莫使渔樵病税钱。
玩云石
作者：欧大任
朝代：明

璇房瑶室为谁开，五色莲花石上台。若问此中何所有，只堪怡悦待君来。
环漪亭为姚太守继昭赋
作者：欧大任
朝代：明

麟符辞郡蚤，自昔按章才。池沼怜幽胜，金绯独解回。苇堤环浦过，竹籞傍林开。渟水沧江入，移山积石来。津通乘月舫，波绕钓鱼台。何限清缨意，鸣驺莫漫催。
珍珠泉
作者：欧大任
朝代：明

问师万斛明珠，何如一酌醍醐。即此精修净业，泉头日结跏趺。
珠江晚望寄陈季谦陶惟谦时海上多警，闻古冈贼已就擒
作者：欧大任
朝代：明

雁尽不传江上信，词人幽抱若为裁。渔灯晚杂烽烟起，野柝时闻戍鼓催。台在早占南武拜，波平终见越裳来。圭峰万树东风里，谁遣江南庾信哀。
班姬怨
作者：欧大任
朝代：明

侍奉长门雨露新，不知团扇委埃尘。秋风燕入深宫里，惟有砧声不负人。
瑞室诗为四明薛子熙赋
作者：欧大任
朝代：明

明经旧署郑公乡，南渡衣冠岁月长。野火不惊焦处士，山云常护鲁灵光。藤交瀑下窗犹暗，菊散霜前径未荒。奇字祇今邻禹穴，高楼还儗并梅梁。
瑞州官舍同黎比部晚酌净芳亭
作者：欧大任
朝代：明

征轺计日问长亭，筠上从君倒玉瓶。宪府戟枝移竹院，官池波色上莎厅。频瞻南峤云俱白，三渡西江草又青。同得趋归家庆近，茅堂灯火带春星。
瑞昌奉国将军奉敕旌孝伯融与焉纪赠一首
作者：欧大任
朝代：明

将军忠孝自天成，令子犹脩奕世名。相以象贤殷大戊，家传为善汉东平。千秋带砺河山在，五色丝纶日月明。仲举偏题高士疏，豫章今更表西京。
瑶林引
作者：欧大任
朝代：明

槐江迢递玄圃丘，槐眉勒铭三千秋。觞宴西池一托乘，苕华四照清瑶流。瑶流南出开林麓，昆墟小似东旸谷。其前光气发玄䃤，其下凝膏灌丹木。自昔梅花万树曾名村，璇房七十历历今犹存。河宗献宝贝宫上，象罔求珠赤水源。仙峤未易攀，仙箓未易言。君为白鹤道人几代孙，瓜山之后为清门。藏室万卷殆钟阳之瑜瑾，著录千家尽羭次之婴垣。亭中琼醴日应荐，阶前玉树春更繁。君乎游哉，其乐不可谖。望瑶林兮明霞，寄瑶林兮疏麻。我居不远㻬琈洞，为我一采琅玕花。
璿上人园内菊
作者：欧大任
朝代：明

燕郊寒色净，秋在给孤园。旃林三径冷，栗里数花存。霜滑松枝几，池清竹叶尊。远公浑爱客，山暝出柴门。
甘泉山下答诸生相送
作者：欧大任
朝代：明

雪里驱车路渐分，青山何以别诸君。传经祇自惭刘向，问字徒劳念子云。庭长琅玕鸾已散，斋荒苜蓿马能群。风烟汝水千余里，回首江淮雁数闻。
田舍二首
作者：欧大任
朝代：明

结庐向东皋，僻居绝尘鞅。夙晨巾我车，蓑笠时独往。禾苗动绪风，田畴亦已广。秉耒良自勤，烹葵事晨饷。烟火欢新炊，浊醪洽邻党。百年尚悠悠，所愿谐心赏。人事夙昔寡，林野多欢娱。衣食计不免，山泽久已癯。屏迹展奇兴，茅庐带荒墟。墙下植桑柘，蚕月得所须。未谋千日酒，且有三岁畬。缅怀古田舍，终欲从君居。
田舍二首·其一
作者：欧大任
朝代：明

结庐向东皋，僻居绝尘鞅。夙晨巾我车，蓑笠时独往。禾苗动绪风，田畴亦已广。秉耒良自勤，烹葵事晨饷。烟火欢新炊，浊醪洽邻党。百年尚悠悠，所愿谐心赏。
田舍二首·其二
作者：欧大任
朝代：明

人事夙昔寡，林野多欢娱。衣食计不免，山泽久已癯。屏迹展奇兴，茅庐带荒墟。墙下植桑柘，蚕月得所须。未谋千日酒，且有三岁畬。缅怀古田舍，终欲从君居。
田舍视穫夕归
作者：欧大任
朝代：明

明农及兹日，谷口出荆扉。夜柝传餐去，秋场获稻归。黄鸡啼月早，紫蟹受霜肥。最是村砧急，天寒木叶飞。
由烟霞洞登大科峰绝顶
作者：欧大任
朝代：明

灵气飘飘满石坛，峰头长啸九秋残。大荒风起千松乱，碧落天高片月寒。羽客共将金偈答，山僧闲把玉书看。难向外人言此乐，白云深恋鹿皮冠。
由青霞至石洞访叶化甫得青字
作者：欧大任
朝代：明

谷口轩车过，寻君路始经。星曾窥太白，云自上空青。书著虞卿日，玄留蜀客亭。似闻羔币起，未许久沉冥。
甲子元日早朝
作者：欧大任
朝代：明

千官催入紫宸班，缥缈炉烟夹仗间。晓日洛中新甲子，春风燕甸旧河山。凯成骠骑频归阙，诏许呼韩近款关。共听太平元会曲，彩云飞处候龙颜。
申州访大复先生旧宅寄怀启图太史
作者：欧大任
朝代：明

一代名家大雅新，胎簪山色尚嶙峋。紬书石室今良史，典秘兰台有世臣。策杖我寻浉水月，挥鞭君醉蓟城春。应门不用询名姓，此地多来问字人。
画酴醾
作者：欧大任
朝代：明

涂黄妆翠出帘栊，玉脸娇来带酒红。可是瑶池有嘉宴，夜深低舞月明中。
留云亭
作者：欧大任
朝代：明

山僧揽结之，已补稻田衲。何人持赠君，更伴山中榻。
留别刘比部仲恭二首
作者：欧大任
朝代：明

客子当筵意气真，满天霜雪一沾巾。千杯不醉襄陵酒，明日关河万里人。上党天低南北分，帝乡携手恋青云。心期五岭春鸿雁，还把瑶华一寄君。
留别刘比部仲恭二首·其一
作者：欧大任
朝代：明

客子当筵意气真，满天霜雪一沾巾。千杯不醉襄陵酒，明日关河万里人。
留别刘比部仲恭二首·其二
作者：欧大任
朝代：明

上党天低南北分，帝乡携手恋青云。心期五岭春鸿雁，还把瑶华一寄君。
留别沈纯甫陈宗谟
作者：欧大任
朝代：明

朔吹津亭澒洞间，海天寒色照刀环。谁令雁字催征骑，颇为梅花恋故山。玉舄共占仙令起，金门遥待侍臣还。他时把袂知何处，应笑冯唐鬓共班。
留别薛考功仲常
作者：欧大任
朝代：明

江边驻马路将分，画省清歌不可闻。南海自怜藜杖客，北山谁勒草堂文。还家日月瞻丹阙，去国衣裳恋白云。只恐秋深鸿雁少，天涯空自怅离群。
留城望沛上
作者：欧大任
朝代：明

沛中一望似江乡，使者南来问渺茫。何代云飞浮芒砀，异时河徙筑宣房。关山四塞咸阳壮，汤沐千秋泗水长。最是漕渠劳轸念，灌输谁以报君王。
留都二首
作者：欧大任
朝代：明

紫宸宫阙秣陵前，想见高皇定鼎年。珠树春浮三殿日，綵斿时拂五城烟。空寥一望金茎近，霄汉长瞻玉座悬。千古龙髯攀不及，乌号今在白云天。佳气茏葱逼上台，汉家基业万年开。九江秀色流为带，五岳中天耸作台。绛阙岧峣龙虎在，青云缥缈凤凰来。二京欲纪中兴盛，惭乏张衡献赋才。
留都二首·其一
作者：欧大任
朝代：明

紫宸宫阙秣陵前，想见高皇定鼎年。珠树春浮三殿日，綵斿时拂五城烟。空寥一望金茎近，霄汉长瞻玉座悬。千古龙髯攀不及，乌号今在白云天。
留都二首·其二
作者：欧大任
朝代：明

佳气茏葱逼上台，汉家基业万年开。九江秀色流为带，五岳中天耸作台。绛阙岧峣龙虎在，青云缥缈凤凰来。二京欲纪中兴盛，惭乏张衡献赋才。
病中承曾缮部见召不赴缮部以予将归曾有二诗意最勤厚因并酬答
作者：欧大任
朝代：明

倦游仍伏枕，归思更何如。君已怜将别，吾方念介居。家贫沧海钓，身老茂陵书。知有盈觞酒，还来伴直庐。
病中曾缮部携酒同黎秘书夜过得长字
作者：欧大任
朝代：明

并马移尊问草堂，茂陵秋色正苍苍。城头笛起关山月，槛外砧飞汉苑霜。多病更堪羁思苦，清欢其奈鬓丝长。芸台水部能来往，倦客浑忘在异乡。
病中贤甫未至
作者：欧大任
朝代：明

玉笥久不读，瑶觞宁复持。钟残山馆雨，正是忆君时。
病中问少傅病
作者：欧大任
朝代：明

梁鸿何所病，莫是忆高恢。客岂赁舂者，人疑裹饭来。烟霞仍伏枕，梦寐几登台。消渴吾犹甚，谁怜羁旅哀。
病中顾汝所招饮不赴闻是日子与先归鲁望吐酒有污茵之句因以戏之
作者：欧大任
朝代：明

消渴难乘兴，空斋独闭关。最思光禄酒，一望太行山。客劝袁丝饮，人歌山简还。不知谁戏剧，噀雨到人间。
病后
作者：欧大任
朝代：明

经年疲病愧蹉跎，尚可樵薪醉且歌。佐锻每于灌园后，挥锄长是带经多。霜清狮岭劳场圃，雨过龙津理钓蓑。已笑杜陵忧太早，归朝筋力定如何。
病起斋中即事
作者：欧大任
朝代：明

幽歹谁相问，秋凉病稍宽。闭门黄叶积，欹枕白云残。茅屋新成业，汀洲早戒寒。閒来疏懒甚，书不到长安。
病起曾缮部夜过
作者：欧大任
朝代：明

倦疾柴门夜不扃，三年萧寺只沉冥。瀑窗药试疑瞳碧，山笥书成愧汗青。明月颇思玄度咏，浊醪能问子云亭。他宵松落空坛静，谁共幽人石上听。
病起过洪僚长元虚闻闭门注易先辱佳句谓余锁门谢客辄次韵解嘲
作者：欧大任
朝代：明

门祇绳枢断欲穿，不关何必似枯禅。病中厨减伊蒲馔，讲后瓶分阿对泉。近觅壶觞长巷里，深扃笔砚小窗前。君今堪闭先生户，注易年来到几篇。
瘗小侄幼初于先陇下归路感伤不已
作者：欧大任
朝代：明

一夜清霜凋玉兰，坟封三尺委茅菅。鸣蛩断续精魂泣，回首荒山落月寒。
癸亥明堂大祀礼成纪事
作者：欧大任
朝代：明

甘泉高擢汉明庭，更筑崇台礼万灵。宗祀偶同书癸亥，中兴谁复数殷丁。芝生九叶铜池碧，日抱重光玉树青。前殿公卿频上寿，万年何用禅云亭。
癸未元日和许奉常作
作者：欧大任
朝代：明

旧京元会傍丹霄，雪照青山玉作桥。双阙风云随剑舄，十年江海梦渔樵。长生岂但思餐柏，上寿惟能学颂椒。郎署冯唐头已白，自怜何补圣明朝。
登东峰寻明徵君宅过懋上人故居
作者：欧大任
朝代：明

日暮猿啼旧宅，山深鹿饮流泉。不见高僧禅诵，凄凄芜草春烟。
登保定城望西北诸关
作者：欧大任
朝代：明

百里边城倒马关，白羊口外戍兵还。恩深一剑封侯晚，已觉风沙老客颜。烽火星连战后云，庙堂悬爵待殊勋。将军万里怀金印，明月胡笳夜夜闻。居庸关外虏降多，百万旌旗奏凯歌。一望燕云今内地，紫骝嘶过白沟河。三辅星屯护帝京，渔阳上谷尽精兵。汉家斥堠天山外，不用劳军细柳营。
登保定城望西北诸关·其一
作者：欧大任
朝代：明

百里边城倒马关，白羊口外戍兵还。恩深一剑封侯晚，已觉风沙老客颜。
登保定城望西北诸关·其三
作者：欧大任
朝代：明

居庸关外虏降多，百万旌旗奏凯歌。一望燕云今内地，紫骝嘶过白沟河。
登保定城望西北诸关·其二
作者：欧大任
朝代：明

烽火星连战后云，庙堂悬爵待殊勋。将军万里怀金印，明月胡笳夜夜闻。
登保定城望西北诸关·其四
作者：欧大任
朝代：明

三辅星屯护帝京，渔阳上谷尽精兵。汉家斥堠天山外，不用劳军细柳营。
登吹台
作者：欧大任
朝代：明

振衣淩紫霞，凭高视中原。浮云芒砀来，扶桑升朝暾。圹野莽茫茫，飂飗晨以寒。钧天广乐奏，仙吹如云门。驷虬翳飞盖，威凤双腾骞。千古在目睫，极乐娱当年。倜傥慕英风，侠士今何存。诞节恣坦荡，啁啾殊可怜。大魏访侯生，冀与达者言。
登塔
作者：欧大任
朝代：明

华胥国在弇州西，七圣何为路尚迷。稽首五云台百尺，竺乾今有化人栖。
登天津城楼
作者：欧大任
朝代：明

高城秋气已悲哉，一出金门驿路催。天远渔阳青燧断，日斜沧海白云来。江南十郡荒何救，辽左诸军戍不回。百万材官今扼险，胡琴羌笛未须哀。
登宝莲阁
作者：欧大任
朝代：明

水绕花宫隔世尘，十年登阁悟前因。白莲影现池中水，半是匡山社里人。
登少室山
作者：欧大任
朝代：明

削壁嵚崟万木摧，天边寒色大荒开。白云玉检封中出，紫气函关马上来。三辅干城分陕地，五陵宾客集仙台。秦坛汉畤虚无里，杖底西风首共回。
登岱二首
作者：欧大任
朝代：明

天风飒飒起秦松，鸾鹤相随上岱宗。石暗客窥千岁字，雪残僧扣万山钟。翠华日月开虞狩，玉检云霞护汉封。曾是仙人期六博，夜来还借二茅龙。岁杪东游亦快哉，石闾高倚避风台。射牛不用诸生议，牵狗疑逢老父来。舄外波涛银阙涌，杯前齐鲁白云开。谁能婚嫁迟栖岳，禽尚何年向此回。
登岱二首·其一
作者：欧大任
朝代：明

天风飒飒起秦松，鸾鹤相随上岱宗。石暗客窥千岁字，雪残僧扣万山钟。翠华日月开虞狩，玉检云霞护汉封。曾是仙人期六博，夜来还借二茅龙。
登岱二首·其二
作者：欧大任
朝代：明

岁杪东游亦快哉，石闾高倚避风台。射牛不用诸生议，牵狗疑逢老父来。舄外波涛银阙涌，杯前齐鲁白云开。谁能婚嫁迟栖岳，禽尚何年向此回。
登幕府山
作者：欧大任
朝代：明
体裁：古风

岷源西南导，东北归海门。天吴海风平，白沙漾成湍。琅琊渡江来，安东睨中原。一代临沂生，永嘉逢险艰。兹山幕府开，王气何郁盘。丹旭迎羽葆，赪霞薄旌竿。襟带画形胜，组练鱼丽陈。威仪春禊日，鼓吹前茅还。顾贺拜道左，吴会士骏奔。荆扬虽晏谧，新亭叹河山。仲父号夷吾，沧波骠骑屯。临津鞠军旅，甲弩填丘樊。至今波不扬，羁业奚足言。将军盛揖客，登坛尽衣冠。酾洒千秋人，悠悠望长安。
登幕府山
作者：欧大任
朝代：明

岷源西南导，东北归海门。天吴海风平，白沙漾成湍。琅琊渡江来，安东睨中原。一代临沂生，永嘉逢险艰。兹山幕府开，王气何郁盘。丹旭迎羽葆，赪霞薄旌竿。襟带画形胜，组练鱼丽陈。威仪春褉日，鼓吹前茅还。顾贺拜道左，吴会士骏奔。荆扬虽晏谧，新亭叹河山。仲父号夷吾，沧波骠骑屯。临津鞠军旅，甲弩填丘樊。至今波不扬，羁业奚足言。将军盛揖客，登坛尽衣冠。酾洒千秋人，悠悠望长安。
登弘济寺观音阁
作者：欧大任
朝代：明

摩空佛阁郁崔巍，乘兴诸郎约不违。瓜步片帆江似堑，蒋州千栅石为矶。履曾西去无消息，马自南来有是非。谁共谢公风浪里，祇堪沉醉笑安归。
登快阁遂谒山谷祠和石刻十韵
作者：欧大任
朝代：明

千峰匡岳亭亭立，万里澄江滚滚来。文水远流诸港入，禅官高阁半云开。川原日照新楼橹，城郭烟侵废草莱。旧邑飞凫留玉舄，几时孤鹤下山台。浮沉谩忆神仙令，留滞空怜太史才。尊酒囊琴皆寂寞，斜阳归雁独悲哀。年深短句馀残墨，迹古遗碑翳绿苔。肃肃祠堂犹俎豆，翛翛图像已尘埃。高风一代人何在，长路孤舟客自回。双井白杨应咫尺，不堪西望独徘徊。
登报恩寺塔
作者：欧大任
朝代：明

塔倚长干寺，经传白下僧。六朝城市尽，江涌佛前灯。
登昆阳楼
作者：欧大任
朝代：明

一片孤城日欲低，极天沙草共凄凄。乾坤尚想风云阵，苍莽犹惊虎豹啼。万恨连营惟剑戟，诸山京观尽鲸鲵。中原从此雄图定，河陇长驱白帝西。
登望湖亭
作者：欧大任
朝代：明

宴坐一斋闲，西湖几席间。岂期金马客，能到玉泉山。解带同围竹，看云且放鹇。烟波心更远，谁共棹歌还。
登毗卢阁
作者：欧大任
朝代：明

东方初日照觚棱，振舄冯高眼倍明。四塞河山环大内，诸天楼观俯沧瀛。花台似涌云中出，仙袂疑从岳顶行。綵槛雕阑闲倚遍，九霄长送凤凰声。
登汝南城楼
作者：欧大任
朝代：明

将军白马旧临关，楼橹中原战守闲。汝曲自成悬瓠水，淮南遥见朗陵山。雁鸿早向春风过，鹅鸭偏惊夜雪还。陈蔡北来今重镇，戍笳声在乱云间。
登海岱楼寄永平陈兵宪道襄时辽左有警
作者：欧大任
朝代：明

卢龙东望太行孤，重镇今劳汉大夫。此日楼船沧海戍，如山刍粟九关符。檄成赤羽飞防塞，赐有彤弓挽射胡。投笔曾闻班定远，不知谁向府中趋。
登粤王台
作者：欧大任
朝代：明

呼鸾道上粤王台，粤王如今安在哉。惟有太行秋雁字，一年一度一飞来。
登芙蓉山
作者：欧大任
朝代：明

结发窥山笥，冥心睹河编。怀奇信所遇，戒游及兹年。芙蓉控韶郡，石室飞云烟。发鞍度兰坂，緤鞚披萝阡。岩幽路回转，涧曲泉连涓。高岭既郁律，遥林复绵芊。霏霏阴涧合，蔼蔼阳条鲜。暖日丽韶石，绪风流浈川。周览盈徙倚，长谣缔延缘。愧匪尚平适，久钦康乐贤。自非恋嘉苗，曾是怀灵荃。阰兰已堪结，洲莽亦可搴。美人迥不至，何由布中悁。日夕空伫立，咏言白驹篇。
登表台怀徐子与
作者：欧大任
朝代：明

桐柏西来雪浪翻，使君曾此共清尊。登台不见词人赋，趋府偏思国士恩。二室烟霞招大隐，十年宾客老中原。武昌吹笛樊山宴，谁似风流在楚门。
登谢眺楼
作者：欧大任
朝代：明

南朝多出守，谁似谢宣城。宛水犹词藻，青山有姓名。烟绵平楚远，练净大江清。更望新林浦，应伤去国情。
登贤隐山寺
作者：欧大任
朝代：明

松下禅林偶一攀，秋风摇落武阳关。景宗凿岘今何处，士雅投戈尚有山。袅缀白云金塔上，茏葱佳气石幢间。西来贤首开精舍，只记祇洹半偈还。
登辽后妆楼
作者：欧大任
朝代：明

綵槛雕阑半已荒，房栊树色隐苍苍。年深冻藓迷妆匣，人去秋云锁屧廊。玉镜尚悬辽海月，璚花不散蓟门霜。三千部落无劳望，鸭绿江头雁几行。
登镇淮楼
作者：欧大任
朝代：明

千堞临淮水，他乡听暮笳。烟波长送客，雁鹜未还家。身远双游屦，时危一钓查。垂杨春又暮，风起满城花。
登雨花台
作者：欧大任
朝代：明

天花何日雨，台下见长干。塞色卢龙古，江声白鹭寒。双林云更落，六代柳俱残。祇有谈经石，苍苍绕法坛。
登雪浪阁谒罗太史祠
作者：欧大任
朝代：明

书在名山尽上乘，只今那得拜孙登。齐盟坛坫群公后，快睹须眉十载曾。病起入门惟玉钥，觉时舍筏即金绳。君看阁外玄潭色，掠海归来下雪鹰。
登霸王台属骤雨至
作者：欧大任
朝代：明

何处崤函风雨来，楚天摇落正悲哉。玉门西眺凭陵下，不见乌骓走汉台。
登飞云顶
作者：欧大任
朝代：明

壁削云浮万丈梯，清都近夏尚凄凄。沧溟日浴扶桑外，衡石花开建木西。望入楼台知海蜃，坐闻风雨报天鸡。安期倘有东来约，四百峰头遍可栖。
登香山寺来青轩
作者：欧大任
朝代：明

青冥香界外，寺远少人踪。客至双停辔，僧来一叩钟。梵声千涧水，雪色万山松。何处期支许，闲扶石上筇。
登高丘而望远海赠梁岳
作者：欧大任
朝代：明

登高丘，望远海，冥冥海风生白波，十丈汹涌冰嵯峨。有似瞿唐下三峡，篙工舟子不敢过。是时严冬十一月，雨霜吹作燕山雪。四野苍茫鸿雁饥，枯树半死木叶脱。嗟君萧飒风沙颜，冒寒苦欲趣入关。云涛不见西洲渡，咫尺那分北郭山。君不见披发之翁狂渡河，其妻止之徒咨嗟。家中餔麋尚可住，君今欲渡将如何。请君登高丘，与君望远海，一曲箜篌至今在。长风破浪岂无时，万斛之舟且须待。
登鸡鸣寺凭虚阁忆旧游
作者：欧大任
朝代：明

士林精舍掩松扉，江左重来旧客稀。二十八年今几在，阁前莺啭杏花飞。
登龙兴寺天宁阁同胡佥宪伯贤阅观音像
作者：欧大任
朝代：明

佛阁淩空百尺浮，六鳌曾此负神丘。金身天竺来何日，石塔波罗到几秋。恒岳烟消通大漠，滹沱风急涌寒流。凭高岂但超尘劫，咫尺彤云是帝州。
白下逢王比部幼文使还吴中兼怀沈比部箕仲
作者：欧大任
朝代：明

趋朝同听禁钟声，日出彤墀一字行。我自分司称散吏，君今衔命下陪京。青幡南布王春令，白纻东归子夜情。天末故人如把袂，五云回首凤凰城。
白下遇冯汝行
作者：欧大任
朝代：明

三载惊初见，天涯岂有期。还轺金马使，满箧白狼诗。行役怜鞭弭，才名感鬓丝。暂维京口艇，别去益相思。
白云池上
作者：欧大任
朝代：明

水满江乡菰米肥，秋风新洒薜萝衣。摩诃池畔鹅群散，无数蜻蜓上下飞。
白公寺与二三释子夜坐
作者：欧大任
朝代：明

尘缨偶一濯，潇洒泉上石。何期趋府人，共此听钟夕。
白头吟
作者：欧大任
朝代：明

涉江采幽兰，兰叶何离离。严冬十二月，兰色一何衰。采兰复采叶，赠君与君别。兰生自有香，耐可芳馨歇。雎鸠江上飞，欲去还迟迟。岂不惜毛羽，由来是雄雌。妾有绣罗裳，葳蕤自生光。与君相决绝，东西各翱翔。磐石结蒲苇，缱绻不得将。今日乐相乐，别后莫相忘。
白岳樃梅庵吴鍊师西阁
作者：欧大任
朝代：明

玄武宫西侧，千秋此阁尊。云移知岳立，松响似涛翻。鹤并炉烟起，鹅因墨沼存。晓来看玉检，杖策过天门。
白杲镇冒雪趋麻城寄袁履善
作者：欧大任
朝代：明

万树官梅照酒杯，为谁千里雪中来。貂裘零乱飞花坠，马足淩兢踣铁开。草埠河将成玉渚，木陵山已作瑶台。却忆郡斋袁夏甫，青绫深拥散衙回。
白水草堂为朱子厚题
作者：欧大任
朝代：明

南阳贵人纨绮间，闻道王孙善闭关。校籍名高天禄阁，著书家近陆浑山。桃花水长渟为镜，竹箭流分曲似环。客有八公曾到否，藤枝芒屩可能攀。
白沙先生祠
作者：欧大任
朝代：明

乔木千寻江水滨，祠堂崛起冠嶙峋。道为先觉当吾世，身与斯文更几人。太史旧承金马诏，古冈终老玉台巾。馨香蘋藻崇明荐，长表儒林一万春。
白莲社
作者：欧大任
朝代：明

净土莲曾几度开，游人今日有宗雷。高僧若结云中社，谁更攒眉不肯来。
白马寺
作者：欧大任
朝代：明

河山百二走关门，经入中原佛自尊。白马驮从天竺国，青鸳飞傍给孤园。蒲团雪积花前供，贝简云深石上翻。自昔南宗称弟子，不将文字与僧论。
白鹤花
作者：欧大任
朝代：明

瑶池前夜宴初开，风驭云軿自往回。为问紫姑何处去，鹤群长绕此山来。
百峰山晴望
作者：欧大任
朝代：明

霜天晴色散苍茫，虹起西飞架二梁。海上诸星朝太乙，云中双岳引扶桑。安期玉舄今何在，黄石丹书尚可藏。大药相将成晚岁，羽衣吾欲事东皇。
皇州春色歌送余君房沈肩吾
作者：欧大任
朝代：明

忆昔曾逢小谢游，歌中春色满皇州。皇州盛丽可想见，今日长安古蓟丘。百二山河佳气迥，三千宫殿翠云浮。宫桃似锦笼仙苑，禁籞飘英泛御沟。御沟流水椄平桥，戚里侯门傍九霄。绀幰青牛纷屡过，朱帘紫燕竞相邀。烟深树下银镫出，日暖楼中宝瑟调。曲槛移春多粉黛，华堂宴客半金貂。貂蝉莫问金张里，尘起九衢带三市。频来御史府中趋，醉嗔丞相车前倚。汉家全盛正斯时，五柞长杨猎骑驰。细草渐连千里路，新莺初转万年枝。郊原绮错青阳遍，歌管云停白昼迟。太液晴波光似练，未央垂柳色如丝。柳色波光杳霭间，神皋五畤直南山。看君并辔长安日，红杏花边一醉还。
皇极门贺蓟辽奏捷是日安南入贡
作者：欧大任
朝代：明

圣朝端冕戢兵戈，露布东来喜气多。黄竹不闻天欲雪，越裳今奏海无波。市还沙苑迷骐骥，战后都城满橐驼。万里谷蠡看扫荡，甘泉烽火听铙歌。
皋鹤篇
作者：欧大任
朝代：明

秣陵一夜商飙起，散露凝霜万馀里。九皋有鸟号胎禽，日盻岭云睨江水。忆从羽翮长毰毸，十载回翔紫禁来。曾陪朱鹭听仙乐，几逐铜乌绕帝台。丹砂顶爱江头浴，白雪翎羁省中宿。恋阙虽驰北望心，思乡每奏南飞曲。踉跄辽海路霏微，何须人识是令威。浮丘纵接崧高去，缑氏临霞不似归。归去兮，有双翼。四百峰前阿耨池，三千年后轩辕石。秋月兮婵娟，秋风兮翩跹。君不行兮何迟，吾将期汝朱明耀真之洞天。
盛仲交余伯祥访予姚氏园不值
作者：欧大任
朝代：明

听偈长干讲座间，君携斗酒问柴关。曲高白雪歌谁和，兴尽青溪艇自还。草市能寻江令宅，版桥应望谢家山。虚闻二妙题诗去，惆怅披云未可攀。
盛仲交苍润轩
作者：欧大任
朝代：明

钟阜山南访隐沦，荫窗修竹四无邻。馆开招隐烟霞古，园为閒居笔札新。三径每期羊仲赏，诸侯谁念马卿贫。飘飘知尔淩云气，老作公车奏赋人。
盱眙渡河访张泗州
作者：欧大任
朝代：明

府中曾识范功曹，皂盖专城此郡劳。河兼淮泗增波急，山自荆涂拥雪高。远客征衣怜薜荔，使君斗酒惜蒲萄。谁携宾从登楼上，笑倚胡床拂綵毫。
相逢行送李山人君实游吴越
作者：欧大任
朝代：明

独客久卧蓟门雪，君先旅服游瀛渤。相逢可醉金陵月，君已扁舟泛吴越。从来交契无后先，谁为词华问工拙。秋风飒飒不可留，江上蒲萄酒初泼。吴越称诗待俊人，只今开府有词臣。投刺能容祢处士，买山几住郗嘉宾。君才跋扈幽燕北，挥毫磊落见风格。篇里言言金石声，箧中卷卷烟霞色。一时把袂谊最深，三月裹粮兴何极。倏然鼓棹出新林，不及张灯永今夕。青山回首石头城，雁荡天台拄杖行。傥因西笑怀千古，便待东归赋二京。
省中芍药和惟敬
作者：欧大任
朝代：明

苑中红药艳阳催，禁直仙郎宴赏回。官锦乍披青玉案，露华深注紫霞杯。清芬结佩佳人赠，迟日当阶上客裁。词赋王褒今待诏，銮舆临幸几时来。
看奕棋
作者：欧大任
朝代：明

楸枰对奕向江湍，珍簟朱帘夏亦寒。自笑旁观松树下，可能犹作谢公看。
短歌行
作者：欧大任
朝代：明

乐乐自生，人穷反本。生世几何，倏忽已晚。去者日疏，来者日亲。水流同源，木生同根。父母兄弟，岂伊异人。况有旨酒，云胡弗欢。白日冉冉，明膏继夕。调轸鼓丝，乐我亲戚。春有催耕，秋有促织。岁事方勤，及此游息。今日同堂，明日异乡。听我短歌，心如之何。
石城外哭吴评事
作者：欧大任
朝代：明

一官廷尉府中趋，丹旐飞飞出旧都。匹马未能号返榇，炙鸡何自藉生刍。虎贲岂必邕犹在，国士应知绍不孤。独有故人扶病后，西风双泪洒平芜。
石塔
作者：欧大任
朝代：明

七叶珥貂何在，六朝乔木几家。独有厓王古塔，青天片片残霞。
石塘篇寿周先生九十
作者：欧大任
朝代：明

少微夜烛牛斗旁，南极老人歌寿昌。黄木之湾扶胥口，三江东汇磐石塘。石塘浩溔千百顷，银涛遂入沧溟长。先生鸿冥石塘上，家秉操尚摛文章。五经玉笥开湓曲，九姓铜驼推洛阳。长翁卦筮易彭祖，胡毋春秋礼后苍。伏生辕固耄传业，今有先生九帙强。汉尊经术周尚齿，帝赐爵级儒林光。是时鸾鹄塘上舞，冠簪献寿咸趋跄。鹍弦鹤笛歌奏合，璚枝玉树阶庭芳。入筵自足江鲈脍，有子将补山龙裳。辟廱乞言更宪老，期颐从此弥安康。我来敬为先生祝，星晖波色年年照映金英觞。
石室山
作者：欧大任
朝代：明

云深南斗墟，朱草半凋疏。洞长三花树，山藏二酉书。良常曾不远，宛委更何如。纵检残编在，惟堪老荷锄。
石湖歌送韩员外请告还山
作者：欧大任
朝代：明

大江五千里，草堂云气孤。前揖茅君山，下瞰石臼湖。湖上之居今几载，韩君少小曾击汰。乃公谢郡持一竿，来往溪翁钓船在。桃花吹满旧矶头，白鸥渺渺沧洲外。君从献赋入明光，六载尚书水部郎。长卿壁立能文赋，曼倩陆沉称酒狂。昨者睥睨长安市，结交稍得天下士。不能訾哫贵客前，独解酣呼众人里。省署萧然退食时，梦飞半落石湖水。上书请急觐乃公，锦帆三月过江东。加餐鲈鳜烟涛上，高枕图书云雾中。君去莫誇湖上乐，拂衣我亦寻幽约。刺船便可系篱门，白浪高于瓦棺阁。还家绿发意何如，只恐鸣驺促使车。谁谈安石东山事，自有司空城旦书。
破榻馆为姚伯馀赋
作者：欧大任
朝代：明

玩世山中榻，尊生意独偏。曲肱聊可枕，当膝不妨穿。绿筱琴书侧，青云户牖前。蘧然蝴蝶过，看似漆园年。
碧云寺庭前芍药
作者：欧大任
朝代：明

红药花宫种，谁移供佛堂。云深松院色，池净竹林香。山鸟频窥影，天风忽送凉。五台应不远，烦热此中忘。
碧鉴江上与少承别后却寄
作者：欧大任
朝代：明

一片秋波万叠山，丹枫白草夕阳间。征鸿只解将愁去，不见孤帆送客还。
社中诸子同咏严子陵先生像
作者：欧大任
朝代：明

汉主中兴日，斯人不可留。云霄频凤诏，天地一羊裘。御榻客星夜，钓竿渔浦秋。富春徒想望，千载竟悠悠。
社会赋得送归鸿
作者：欧大任
朝代：明

嗈嗈鸣处荻芽肥，客岁霜前下钓矶。候暖暂辞沧海去，春深翻向玉门飞。可能戢羽群栖泊，忽漫挥弦一送归。为尔临风凝望久，上林从此信音稀。
社会饮陈太守于乔宅赏海棠
作者：欧大任
朝代：明

海国花开锦石栏，星桥火树并留欢。红霞夜向朱帘落，赤琯春停翠袖看。定惠院边酣未醒，沉香亭上睡初残。使君绛帐如南郡，不畏东风料峭寒。
祇谒先墓
作者：欧大任
朝代：明

望山今十载，紫诰出彤扉。空有皋鱼恨，谁言结驷归。恩难酬犬马，泪自洒庭闱。五釜嗟何及，当时老布衣。
秋夕卧病对月怀许维桢何启图二内翰
作者：欧大任
朝代：明

卧游因病久盘桓，曾记名山万里看。雪后驱车过汝水，月中摇艇入新安。昔年白雁思传札，此日铜龙阻握兰。尊酒何因携二妙，清光知在玉堂寒。
秋夕同梁祠部冼京兆陪顾徐二使君游陈少参浮丘别墅得时字
作者：欧大任
朝代：明

冷月清霜雁鹜池，相逢斗酒自难期。人从安石栖山日，客及参军奉使时。坐上可能留北海，花前犹似在东篱。吴歈歌管深陶写，莫遣红颜笑鬓丝。
秋夕城闉纳凉得多字
作者：欧大任
朝代：明

万里寥天一雁过，沧洲日暮水增波。不禁玉笛吹江艇，何处瑶华送楚歌。城上清霜秋早落，桥前乌鹊夜深多。乘风便欲将归去，寒入琼楼奈尔何。
秋夕约卿元白惟敬同集小斋闻新雁得年字
作者：欧大任
朝代：明

秋风万里至，一雁过长天。嘹唳胡笳里，凄凉塞笛前。庭空飘落叶，家远梦江船。声急零霜夕，书迟度岭年。罗浮归未得，沧海到应先。楚客谁同听，西楼片月悬。
秋夜
作者：欧大任
朝代：明

四壁萧然客计贫，药炉诗卷伴闲身。秋来夜夜西园月，不似同游邺下人。
秋夜
作者：欧大任
朝代：明

江南江北露华深，黄叶丹枫寄远心。一夜归人头欲白，故园犹隔万家砧。
秋夜二首
作者：欧大任
朝代：明

秋风西北至，河汉横中天。他乡况久居，游子私自怜。蟪蛄鸣且凄，鸿雁何翩翩。叹息夜中起，揽衣白云前。故人一尺书，关山邈以绵。宁当如参商，别离多盛年。携手思行游，何时早归旋。飒飒丘中桂，凄凄阰上兰。芳馨讵能久，北风天已寒。萧艾非所宝，岂置珩璜间。结佩远莫遗，徘徊望云端。忆与君别时，明月缺又圆。君心妾自知，妾期君不还。严霜迫中闺，自理素与纨。何因逐黄鹄，一至雁门关。踟蹰盻双星，盈盈增长叹。
秋夜二首·其一
作者：欧大任
朝代：明

秋风西北至，河汉横中天。他乡况久居，游子私自怜。蟪蛄鸣且凄，鸿雁何翩翩。叹息夜中起，揽衣白云前。故人一尺书，关山邈以绵。宁当如参商，别离多盛年。携手思行游，何时早归旋。
秋夜二首·其二
作者：欧大任
朝代：明

飒飒丘中桂，凄凄阰上兰。芳馨讵能久，北风天已寒。萧艾非所宝，岂置珩璜间。结佩远莫遗，徘徊望云端。忆与君别时，明月缺又圆。君心妾自知，妾期君不还。严霜迫中闺，自理素与纨。何因逐黄鹄，一至雁门关。踟蹰盻双星，盈盈增长叹。
秋夜同梁思伯诸君招沈纯甫集禺山池亭得心字
作者：欧大任
朝代：明

谢氏西池客，斯游遂至今。沧江星欲散，金马陆曾沉。去住牵裾泪，风尘说剑心。岭头他夜月，偏照五湖深。
秋夜同范比部介儒集方鸿胪允治署中得京高二字
作者：欧大任
朝代：明

衙斋凉露色，谁道在陪京。山近城乌起，篱疏涧鹿行。青镫寒卷幔，玉漏促飞觥。二纪看交态，谈深此夕情。把酒何欢洽，中原得二豪。晋家方仆射，汉日范功曹。而我思鲈脍，逢人问蟹螯。江东今夜月，偏照鼎门高。
秋夜同范比部介儒集方鸿胪允治署中得京高二字·其一
作者：欧大任
朝代：明

衙斋凉露色，谁道在陪京。山近城乌起，篱疏涧鹿行。青镫寒卷幔，玉漏促飞觥。二纪看交态，谈深此夕情。
秋夜同范比部介儒集方鸿胪允治署中得京高二字·其二
作者：欧大任
朝代：明

把酒何欢洽，中原得二豪。晋家方仆射，汉日范功曹。而我思鲈脍，逢人问蟹螯。江东今夜月，偏照鼎门高。
秋夜同黎惟敬宿清泉精舍
作者：欧大任
朝代：明

斜汉双星夜，高梧一叶秋。兰膏欲凝结，桂楫尚夷犹。有梦随湘水，无书寄陇头。娟娟松桂月，相忆在南楼。
秋夜吟
作者：欧大任
朝代：明

独夜一沉吟，妾意比君深。别时春未尽，别后岁将阴。岁将阴，芭蕉写恨鸾何去，豆蔻缄情鲤亦沉。鲤沉书不到，虫响露方侵。独宿不堪况今夜，边鸿听尽无归音。霜天如月房如水，冷光射灯灯欲死。可怜犹及梦中逢，回首征途八千里。
秋夜独坐
作者：欧大任
朝代：明

莲花山漏尽，隐几过残更。林密婵娟出，墙阴蟋蟀鸣。青箱犹自检，白业傥能成。礼乐非吾事，寥寥汉两生。
秋夜登广陵城
作者：欧大任
朝代：明

西风淮水下邗沟，何处关山独倚楼。赋后芜城荒井径，书来瓜渚断江流。青天寒色千砧夕，沧海潮声万弩秋。满目苍苍见平楚，不知歌吹在扬州。
秋夜登曾缮部省中楼同黎惟敬赋
作者：欧大任
朝代：明

骋望遥天云，迢迢带城阙。关山一笛声，况是高楼月。
秋夜直省中
作者：欧大任
朝代：明

华省傍画垣，闶门夹朱户。纵横太弩署，回薄公车府。自为含香吏，宿直卧周庑。徂宵秋已深，莎鸡振其股。坠露芳蕙凋，惊飙散蓬聚。肃穆仰皇居，萧寥视天宇。幸兹际休明，授餐过升釜。岂不畏简书，敢云薄簪组。考父示益恭，旦夕惟偻伛。陈力即未疲，尸位曾何补。驰思白云中，矫望皋禽羽。
秋夜过褒信听桥下流泉
作者：欧大任
朝代：明

涧下鸣琴响，披衣白露寒。忆在东林宿，僧来石上弹。
秋夜道园山中同舍弟明叔经季
作者：欧大任
朝代：明

归来万里哭声吞，况是凄凄道者园。木石欲衔填大海，风云长送入修门。哀歌憔悴心何托，孤愤河山气仅存。九苑谁怜千载事，啼螀一夜傍残魂。
秋怀八首
作者：欧大任
朝代：明

书牍三千奏上方，酣歌铜马昔年狂。露桃笑进金盘湿，明水看斟宝鼎香。芝火夜深朝太乙，华旗秋早猎长杨。龙髯一与乌号堕，何处天涯望建章。一出金闺荷主恩，远游心寄白云垣。嵩呼太室封高邑，岱倚东方拜羡门。扼腕谈仙逢海客，凿空遣使问河源。向来痛哭轮台诏，万载安危属至尊。双峰天阙秣陵开，定鼎河山亦壮哉。淮海烟花陪尾下，岷嶓冰雪大江来。军悬万垒胡尘断，漕转千艘浊浪回。笔札十年趋走地，张衡虚负二京才。塞下呼韩纳款成，衣冠未可讳言兵。九关斥堠通胡使，万国均输入汉京。夕戍远连骠骑幕，秋风还勒亚夫营。小臣敢预云台议，愿以铙歌答圣明。北上黄花一障孤，朵颜三卫半吹芦。征人夕堕看烽泪，使者秋飞出塞符。沙苑巳驱青海鹘，天闲不用大宛驹。宫罗马市无劳计，父老中原望赐租。洛下鸣珂半弭貂，上书多入紫宸朝。五都任侠贫偏剧，三辅论才老未招。赋后风生云梦猎，楼前月忆广陵潮。何人不有图南翼，只道鸾凰在赤霄。黄河东下引归怀，挂席清秋欲渡淮。簪笏未能忘紫闼，儿童先已办青鞋。百年天地尊吾足，十岳烟霞乞此骸。金液析将成晚岁，葛洪山畔一茅斋。彩笔诗从万里题，薜萝今自赋幽栖。游梁岂必逢停驷，怀越宁能恋执圭。南海潮来黄木口，罗浮云傍赤花西。束书沽酒堪投老，不为弹冠负杖藜。
秋怀八首·其一
作者：欧大任
朝代：明

书牍三千奏上方，酣歌铜马昔年狂。露桃笑进金盘湿，明水看斟宝鼎香。芝火夜深朝太乙，华旗秋早猎长杨。龙髯一与乌号堕，何处天涯望建章。
秋怀八首·其七
作者：欧大任
朝代：明

黄河东下引归怀，挂席清秋欲渡淮。簪笏未能忘紫闼，儿童先已办青鞋。百年天地尊吾足，十岳烟霞乞此骸。金液析将成晚岁，葛洪山畔一茅斋。
秋怀八首·其三
作者：欧大任
朝代：明

双峰天阙秣陵开，定鼎河山亦壮哉。淮海烟花陪尾下，岷嶓冰雪大江来。军悬万垒胡尘断，漕转千艘浊浪回。笔札十年趋走地，张衡虚负二京才。
秋怀八首·其二
作者：欧大任
朝代：明

一出金闺荷主恩，远游心寄白云垣。嵩呼太室封高邑，岱倚东方拜羡门。扼腕谈仙逢海客，凿空遣使问河源。向来痛哭轮台诏，万载安危属至尊。
秋怀八首·其五
作者：欧大任
朝代：明

北上黄花一障孤，朵颜三卫半吹芦。征人夕堕看烽泪，使者秋飞出塞符。沙苑巳驱青海鹘，天闲不用大宛驹。宫罗马市无劳计，父老中原望赐租。
秋怀八首·其八
作者：欧大任
朝代：明

彩笔诗从万里题，薜萝今自赋幽栖。游梁岂必逢停驷，怀越宁能恋执圭。南海潮来黄木口，罗浮云傍赤花西。束书沽酒堪投老，不为弹冠负杖藜。
秋怀八首·其六
作者：欧大任
朝代：明

洛下鸣珂半弭貂，上书多入紫宸朝。五都任侠贫偏剧，三辅论才老未招。赋后风生云梦猎，楼前月忆广陵潮。何人不有图南翼，只道鸾凰在赤霄。
秋怀八首·其四
作者：欧大任
朝代：明

塞下呼韩纳款成，衣冠未可讳言兵。九关斥堠通胡使，万国均输入汉京。夕戍远连骠骑幕，秋风还勒亚夫营。小臣敢预云台议，愿以铙歌答圣明。
秋怀四首
作者：欧大任
朝代：明

浩浩沧溟波，萧萧枫树林。凉飙一夕至，岁序已骎寻。苕荣委金令，和响收阳禽。出闻蟪蛄鸣，入听蟋蟀吟。顾瞻陇坂上，白露忽已深。触物易为感，忧人怆悲襟。万恨痛在目，辀张间辰参。愤切深情恸，忧思谁可任。往者长已矣，来者方自今。悠悠宇宙间，谁为相知心。落日照古原，步出北门山。西京昔云季，墟墓多遘患。取土已过坯，摧墉无遗磗。珠襦达襚道，玉椀出人间。荆棘生颓陇，狐兔穴幽埏。樵牧踯躅歌，便房宁复完。佳城何郁郁，今见白日寒。南武雄一州，今不保重泉。千秋万岁后，人事空长叹。恻怆雍门吟，泪尽不能言。出门万里行，少小怀远志。朅来婴祸患，况感清商气。块处哀愤盈，行吟百忧至。破涕不成欢，在心难弃置。飞蓬恋本根，零落将安寄。已知昨日非，终身竟谁是。凝霜被草莱，清露沾兰蕙。金石亦可销，繁华难久恃。颓魄无复圆，驰晖倏惊驶。勉副平生怀，康途策良骥。洪钧播万物，元气囿群形。日月递照灼，岁时代迁更。四十冉冉至，将来耻脩名。道远期力及，晷刻不暂停。先正有遗言，拳拳宜服膺。雌守信抱朴，天全在遗荣。自得澹无为，夸父岂足矜。翩彼黄鹄飞，宁与燕雀争。少年成丑老，朝槿陨夕英。自非王子乔，谁能阅千龄。高楫餐霞客，延年学长生。
秋怀四首·其一
作者：欧大任
朝代：明

浩浩沧溟波，萧萧枫树林。凉飙一夕至，岁序已骎寻。苕荣委金令，和响收阳禽。出闻蟪蛄鸣，入听蟋蟀吟。顾瞻陇坂上，白露忽已深。触物易为感，忧人怆悲襟。万恨痛在目，辀张间辰参。愤切深情恸，忧思谁可任。往者长已矣，来者方自今。悠悠宇宙间，谁为相知心。
秋怀四首·其三
作者：欧大任
朝代：明

出门万里行，少小怀远志。朅来婴祸患，况感清商气。块处哀愤盈，行吟百忧至。破涕不成欢，在心难弃置。飞蓬恋本根，零落将安寄。已知昨日非，终身竟谁是。凝霜被草莱，清露沾兰蕙。金石亦可销，繁华难久恃。颓魄无复圆，驰晖倏惊驶。勉副平生怀，康途策良骥。
秋怀四首·其二
作者：欧大任
朝代：明

落日照古原，步出北门山。西京昔云季，墟墓多遘患。取土已过坯，摧墉无遗磗。珠襦达襚道，玉椀出人间。荆棘生颓陇，狐兔穴幽埏。樵牧踯躅歌，便房宁复完。佳城何郁郁，今见白日寒。南武雄一州，今不保重泉。千秋万岁后，人事空长叹。恻怆雍门吟，泪尽不能言。
秋怀四首·其二
作者：欧大任
朝代：明
体裁：古风

落日照古原，步出北门山。西京昔云季，墟墓多遘患。取土已过坯，摧墉无遗磗。珠襦达襚道，玉碗出人间。荆棘生颓陇，狐兔穴幽埏。樵牧踯躅歌，便房宁复完。佳城何郁郁，今见白日寒。南武雄一州，今不保重泉。千秋万岁后，人事空长叹。恻怆雍门吟，泪尽不能言。
秋怀四首·其四
作者：欧大任
朝代：明

洪钧播万物，元气囿群形。日月递照灼，岁时代迁更。四十冉冉至，将来耻脩名。道远期力及，晷刻不暂停。先正有遗言，拳拳宜服膺。雌守信抱朴，天全在遗荣。自得澹无为，夸父岂足矜。翩彼黄鹄飞，宁与燕雀争。少年成丑老，朝槿陨夕英。自非王子乔，谁能阅千龄。高楫餐霞客，延年学长生。
秋日偕同社朝汉台游眺
作者：欧大任
朝代：明

辇路呼鸾上翠微，千年霸气尚依稀。蒲桃锦自秦关下，孔雀禽随汉使归。岭外河山骄左纛，台前冠冕拜垂衣。至今极目长安日，缭绕宫云五色飞。
秋日同刘仲修田子艺李于美集陈道士馆得云字
作者：欧大任
朝代：明

高斋秋色净，斗酒不成醺。窗堕长安叶，林残碣石云。山蝉参客语，海鹤在人群。何事颜光禄，劳劳咏五君。
秋日同周象贤沈道桢游白云观
作者：欧大任
朝代：明

燕九人能往，斯游我自偏。长廊频落叶，匹马独闻蝉。鸡犬驱何日，烟霞似昔年。泉凝丹井月，门锁白云天。法磬鸣霜后，经函散石边。宁劳东海上，即此候神仙。
秋日同惟敬道襄过天宁寺访真乘上人不遇
作者：欧大任
朝代：明

近臣方赐沐，暇日爱攀登。共向前朝寺，因寻长梵僧。一庵唯挂钵，何处独支藤。客有许询辈，山门问几灯。
秋日同陆华父黄元光泛海登佛教台
作者：欧大任
朝代：明

涛上西风起片帆，青山携手上巉岩。双江秀色看俱发，十载清觞得共衔。远浦不禁回雁鹜，高台犹为护松杉。求羊若许能相待，三径归来荷短镵。
秋日大仑山房
作者：欧大任
朝代：明

文笔峰前偃敝庐，衡茅寥寂野人疏。山中叶落迷樵径，林下猿啼傍客居。溪冷兰花愁欲佩，霜馀杮叶醉堪书。弦歌更拟营三径，谁遣门前候鹿车。
秋日宋西宁忠父黄孝廉白仲李山人次公携酒过访得秋字
作者：欧大任
朝代：明

十日布衣饮，西能问酒楼。长楸三骑过，短剑五陵游。投劾吾何晚，怀归不易求。马卿方病渴，犹卧汉园秋。
秋日官舍杂咏十二首
作者：欧大任
朝代：明

偶别灌园侣，频从博士徵。宦情淮上钓，客食岳前僧。屐屡寻山著，楼曾去国登。罗含茅舍在，谁道似江陵。闭门河上馆，散帙适高秋。图下惊山响，琴边听水流。外兵陶氏隐，佳句帛公酬。圣代容疏拙，因循谢白鸥。萧散从吾好，卑栖免俗猜。游梁差学赋，入洛敢言才。牒以求閒上，门因好事开。抽簪何日去，似恋景夷台。暇时观飨射，高揖汝南生。瓠叶聊为礼，楟花不辨名。井丹修谒简，玄晏注书成。落莫家人产，空馀旧酒鎗。俯仰人间世，支离亦可怜。年劳多在告，月请久无钱。笔已墙阴积，瓢于涧树悬。羞言六百石，始忆汶阳田。善侠贫偏甚，为儒老更迂。印封嫌吏请，瓶罄遣儿酤。官马刍新减，公田秫半芜。浮生醒醉里，犹自学潜夫。山雨村舂绝，空囊索米人。检书交态尽，隐几倦游真。林密多羁羽，池荒有涸鳞。青云谁解事，偏得二毛新。把臂入林久，修心自有师。斋头题短偈，牍尾草新诗。行药全妨读，听松未废棋。法门愿不二，难与外人知。官閒得高枕，瓶粟便堪欢。小市薪蔬少，孤城药饵难。褐长知渐瘦，发短怯新寒。斟酌还山计，唯应老鹖冠。傲吏心何慕，幽居兴颇增。竹斋当晚净，萍沼入秋澄。朗月邀清咏，浮云傍曲肱。沉冥虽狎酒，终愧水衡丞。廨舍荒秋色，居然似海隅。风餐思石劫，井汲清山都。竹下清羸胜，星前惨淡殊。诗名君莫误，拙宦自吾徒。久免荷锄役，閒曹性所宜。杜陵投幕府，山简爱鱼池。小品签仍下，阴符箧懒窥。报书嵩少客，新有白云期。
秋日官舍杂咏十二首·其一
作者：欧大任
朝代：明

偶别灌园侣，频从博士徵。宦情淮上钓，客食岳前僧。屐屡寻山著，楼曾去国登。罗含茅舍在，谁道似江陵。
秋日官舍杂咏十二首·其七
作者：欧大任
朝代：明

山雨村舂绝，空囊索米人。检书交态尽，隐几倦游真。林密多羁羽，池荒有涸鳞。青云谁解事，偏得二毛新。
秋日官舍杂咏十二首·其三
作者：欧大任
朝代：明

萧散从吾好，卑栖免俗猜。游梁差学赋，入洛敢言才。牒以求閒上，门因好事开。抽簪何日去，似恋景夷台。
秋日官舍杂咏十二首·其九
作者：欧大任
朝代：明

官閒得高枕，瓶粟便堪欢。小市薪蔬少，孤城药饵难。褐长知渐瘦，发短怯新寒。斟酌还山计，唯应老鹖冠。
秋日官舍杂咏十二首·其二
作者：欧大任
朝代：明

闭门河上馆，散帙适高秋。图下惊山响，琴边听水流。外兵陶氏隐，佳句帛公酬。圣代容疏拙，因循谢白鸥。
秋日官舍杂咏十二首·其五
作者：欧大任
朝代：明

俯仰人间世，支离亦可怜。年劳多在告，月请久无钱。笔已墙阴积，瓢于涧树悬。羞言六百石，始忆汶阳田。
秋日官舍杂咏十二首·其八
作者：欧大任
朝代：明

把臂入林久，修心自有师。斋头题短偈，牍尾草新诗。行药全妨读，听松未废棋。法门愿不二，难与外人知。
秋日官舍杂咏十二首·其六
作者：欧大任
朝代：明

善侠贫偏甚，为儒老更迂。印封嫌吏请，瓶罄遣儿酤。官马刍新减，公田秫半芜。浮生醒醉里，犹自学潜夫。
秋日官舍杂咏十二首·其十
作者：欧大任
朝代：明

傲吏心何慕，幽居兴颇增。竹斋当晚净，萍沼入秋澄。朗月邀清咏，浮云傍曲肱。沉冥虽狎酒，终愧水衡丞。
秋日官舍杂咏十二首·其十一
作者：欧大任
朝代：明

廨舍荒秋色，居然似海隅。风餐思石劫，井汲清山都。竹下清羸胜，星前惨淡殊。诗名君莫误，拙宦自吾徒。
秋日官舍杂咏十二首·其十二
作者：欧大任
朝代：明

久免荷锄役，閒曹性所宜。杜陵投幕府，山简爱鱼池。小品签仍下，阴符箧懒窥。报书嵩少客，新有白云期。
秋日官舍杂咏十二首·其四
作者：欧大任
朝代：明

暇时观飨射，高揖汝南生。瓠叶聊为礼，楟花不辨名。井丹修谒简，玄晏注书成。落莫家人产，空馀旧酒鎗。
秋日李家庄同黄大参酌亭子上
作者：欧大任
朝代：明

系缆沙边久，行觞及早秋。地犹盘象郡，江自引龙洲。藤袅猕猴饮，兰深翡翠游。不知三弄笛，肯为野人留。
秋日梁少傅邀游徐道士馆得羊字
作者：欧大任
朝代：明

烦嚣忻暂息，落日过山房。坐久积庭叶，磬清闻洞章。青城时度鹤，白石忽成羊。笑问乘云去，何时到帝乡。
秋日游司马喻公园池
作者：欧大任
朝代：明

白羽曾麾扫三庭，居閒嵩洛在郊坰。山楼朝荡玻瓈紫，池槛秋开罨画青。万里赤霄今凤起，五年沧海自鸿冥。安危□□□□□，□□□□□钓舲。
秋日溪上寄大庾何隐君
作者：欧大任
朝代：明

商风吹陇首，木叶下江波。桂旆飘云去，兰桡击汰过。三秋寻白社，九月入青萝。丛桂劳招隐，王孙意若何。
秋日粤秀山寺礼毗卢遮那佛
作者：欧大任
朝代：明

地肺引炎隩，天池溢重溟。灵丘镇吾粤，上应朱鸟星。惚恍聚云状，岋嶪疏峰形。何年起祇苑，磴道悬紫冥。古佛涌地来，鹫岭倏所经。石从波斯现，珠以摩尼荧。白龙表瑞年，题有乾和铭。孰言梵志遗，示法耆瘏听。瑟居一顶礼，商秋旃檀馨。悠然慧吹入，忽已甘露零。初心本不二，至理归大宁。给园匪云远，镂玉兹山庭。
秋日过戴伯常西园玩菊
作者：欧大任
朝代：明

闻君方把菊，步履远相寻。谁道戴侯贵，萧然陶令心。夕阴生曲径，秋色满平林。从此篮舆惯，闲门五柳深。
秋日过鹤舒山房
作者：欧大任
朝代：明

先生常不出，我独问南垞。父子庞公业，山林戴氏家。爱君将献曝，留客共餐霞。岂少衣冠客，何人候小车。
秋日雨中同方允治集范介儒书斋同赋霞伦二字
作者：欧大任
朝代：明

招携非夙约，雨宴法曹家。厨出双樽酒，园滋五色瓜。潮沟添急溜，林苑入飞霞。沾湿银鞍远，何论过浣花。谁道山王会，犹能及伯伦。闭关聊玩世，结社欲栖真。萧爽斋中帙，沉冥竹下宾。他宵如听雨，应忆倦游人。
秋日雨中同方允治集范介儒书斋同赋霞伦二字·其一
作者：欧大任
朝代：明

招携非夙约，雨宴法曹家。厨出双樽酒，园滋五色瓜。潮沟添急溜，林苑入飞霞。沾湿银鞍远，何论过浣花。
秋日雨中同方允治集范介儒书斋同赋霞伦二字·其二
作者：欧大任
朝代：明

谁道山王会，犹能及伯伦。闭关聊玩世，结社欲栖真。萧爽斋中帙，沉冥竹下宾。他宵如听雨，应忆倦游人。
秋日雨中同方允治集范介儒书斋同赋霞伦二字俞公临卜居阳羡有年矣余闻其幽适辄寄二诗·其一
作者：欧大任
朝代：明
体裁：五言律诗

遁世荆南去，芳邻德岂孤。药畦黄檗涧，渔侣白鸥湖。两舫携芒屩，三驺对酒垆。知君工笔札，论可著潜夫。
秋日饮苏叔大逍遥楼
作者：欧大任
朝代：明

吾土一登楼，凭高豁四愁。雁曾开岳色，鹏自涌沧流。岸霭蒹葭散，江星睥睨浮。纵因摇落感，赋不似荆州。
秋日黎继荐携酒同关伯玉诸子过蘧园得停字
作者：欧大任
朝代：明

荒径谁来问字亭，远劳载酒满山瓶。池边鱼泳遥相狎，林里蝉吟半未停。湘浦风高兰尚绿，洞庭霜过橘犹青。晚凉惟有缨堪濯，一曲沧浪醉后听。
秋晓渡鱼塘海寄郑二
作者：欧大任
朝代：明

晨榜催宵发，荒烟浦溆迷。津遥微见树，村近稍闻鸡。宿莽渔先起，残荷鹭尚栖。羡君高枕卧，谁念庾安西。
秋晓经西苑
作者：欧大任
朝代：明

日上觚棱照綵游，西宫夜醮火初收。沧池波色青门晓，长乐钟声碧树秋。名岳采芝诸使出，中天筑馆万灵游。汉家词客头将白，汾水年年望御舟。
秋晚同陈使君张进士饮喻园五首
作者：欧大任
朝代：明

淮上园林树已殷，使星入部照江关。习池未少风流兴，拚与山公倒载还。空濛山翠朗陵开，楚客悲秋且莫哀。病后登临枚叔在，城头何羡景夷台。金渠馆里似江湍，傍艇飞来白雪寒。十里芙蓉双桨过，五湖秋色醉中看。清尊曾共谢公游，客岂羊昙泪亦流。摇落丹枫前日路，不知何处是西州。大陆风高万马腾，喻家围上放秋鹰。霸台东去堪回首，落木荒山入固陵。
秋晚同陈使君张进士饮喻园五首·其一
作者：欧大任
朝代：明

淮上园林树已殷，使星入部照江关。习池未少风流兴，拚与山公倒载还。
秋晚同陈使君张进士饮喻园五首·其三
作者：欧大任
朝代：明

金渠馆里似江湍，傍艇飞来白雪寒。十里芙蓉双桨过，五湖秋色醉中看。
秋晚同陈使君张进士饮喻园五首·其二
作者：欧大任
朝代：明

空濛山翠朗陵开，楚客悲秋且莫哀。病后登临枚叔在，城头何羡景夷台。
秋晚同陈使君张进士饮喻园五首·其五
作者：欧大任
朝代：明

大陆风高万马腾，喻家围上放秋鹰。霸台东去堪回首，落木荒山入固陵。
秋晚同陈使君张进士饮喻园五首·其四
作者：欧大任
朝代：明

清尊曾共谢公游，客岂羊昙泪亦流。摇落丹枫前日路，不知何处是西州。
秋晴
作者：欧大任
朝代：明

荒城草露繁，林薄散朝暾。朱橘思江市，青枫□驿门。井非王粲宅，锻似吕安园。嵩华千峰色，清秋傍短辕。
秋林为朱仲熙赋
作者：欧大任
朝代：明

陶令中林居，羲皇夙遐慕。灵境谐清赏，冥里契良晤。昊天一何高，俛仰感晨暮。祝融解炎鏕，蓐收肃凉辂。清商谷响动，皓魄川光布。云雁薄层霄，山猿啸零露。鸣蛩稍已希，委叶满涧户。对景谢繁丽，乐辰切冲素。寄怀齐物篇，颇拟思玄赋。志士自苦心，幽人有贞度。年欣松柏荣，情比金石固。峨峨壶公山，千龄仰脩步。
秋闺怨二首
作者：欧大任
朝代：明

庭梧昨夜试新霜，坠叶成丹蝶已黄。更堪羌笛城头起，一片关山在夕阳。书成月下捣砧催，河汉东西过雁哀。寂寂洞房天似水，秋声何事入窗来。
秋闺怨二首·其一
作者：欧大任
朝代：明

庭梧昨夜试新霜，坠叶成丹蝶已黄。更堪羌笛城头起，一片关山在夕阳。
秋闺怨二首·其二
作者：欧大任
朝代：明

书成月下捣砧催，河汉东西过雁哀。寂寂洞房天似水，秋声何事入窗来。
秋雨怀仲登贤甫
作者：欧大任
朝代：明

秋来渐觉故人稀，况复关河雁已飞。窗雨静闻钟磬响，江风寒入薜萝衣。还山路远书难寄，滞酒情多客未归。天际孤舟何处望，题诗空愧谢玄晖。
秋风
作者：欧大任
朝代：明

萧瑟秋风天雨霜，年来书剑半摧藏。画眉京兆颇相笑，舞袖长沙空自伤。客计未应羞马牧，宦情谁肯薄淮阳。心知不待题麟阁，犹得诙嘲陛楯郎。清切遥看西掖垣，几人荐引登金门。龙渊池出斗牛气，凤诏天垂云雨恩。醉白渐多嵩洛梦，草玄已老蓬蒿园。飘零短褐秋风客，睥睨心期惟酒尊。
秋风·其一
作者：欧大任
朝代：明

萧瑟秋风天雨霜，年来书剑半摧藏。画眉京兆颇相笑，舞袖长沙空自伤。客计未应羞马牧，宦情谁肯薄淮阳。心知不待题麟阁，犹得诙嘲陛楯郎。
秋风·其二
作者：欧大任
朝代：明

清切遥看西掖垣，几人荐引登金门。龙渊池出斗牛气，凤诏天垂云雨恩。醉白渐多嵩洛梦，草玄已老蓬蒿园。飘零短褐秋风客，睥睨心期惟酒尊。
种苜蓿
作者：欧大任
朝代：明

陆沉自昔汉宫门，削牍闲锄苜蓿园。一饱岂堪持饲客，秋风天马共衔恩。
秦淮
作者：欧大任
朝代：明

玉树歌已残，秦淮不堪泊。女墙明月高，江枫夜深落。
秦淮卧雪斋
作者：欧大任
朝代：明

晋家东府城，临流万竿竹。雪深骑尉居，今在秦淮曲。淮边夹水栅为塘，朱雀门前旧有航。数椽刘瓛先生宅，宁似萧萧卧雪堂。
积庆庵逢无极讲师
作者：欧大任
朝代：明

师今八十玉毫荧，松下华严一部经。可是许询都讲席，天花频落竹青青。
积雨初霁集王银台宅时银台长孙晬日
作者：欧大任
朝代：明

燕山晴色照城闉，柳市南头问葛巾。家自传经韩太傅，酒今留客汉陈遵。晬盘金印欢方剧，舞袖犀钱醉莫嗔。从此荀郎能坐膝，不妨频访颍川人。
程将军挽诗
作者：欧大任
朝代：明

素封金紫贵，车骑一何都。华族惟修礼，将军本好儒。玉麟三殿诏，铜虎五兵符。白发官宁羡，黄山老自娱。儿更名郡绶，家泛小溪䒀。岁月槐先植，园林草未芜。题阡新宰木，寄奠愧生刍。綮戟空瞻切，含悲向酒垆。
程慧父浣花馆十二韵
作者：欧大任
朝代：明

浣溪在何处，君以字亭皋。乌石郁葱起，灵岩斐亹高。星文标斗极，海色入沧涛。鹤兆今成馆，鱼观更有濠。临池花并濯，植援竹周遭。客舍堂犹草，渔津水是桃。锻堪杨柳树，泛可木兰舠。扫石镌新颂，行觞引浊醪。坐惟管幼榻，汲岂汉阴槔。学雅山丛桂，翻经户半蒿。史尊牛马走，世及凤凰毛。不待江淹梦，千秋羡綵毫。
程无过求其父母七十寿诗为赋十六句
作者：欧大任
朝代：明

群仙振佩满凭阑，来向君家赋考槃。绕膝儿孙谁不羡，齐人翁姥自相欢。上元紫凤夫人驾，函谷青牛老子鞍。总道侍晨能执盖，更传天女笑登坛。琼芝石畔吹华管，黄菊花边洗玉盘。西序斑衣趋晓拜，长源珠树耐秋看。发当沐日何曾白，颜为餐霞尚作丹。知有瑶池高宴会，为怜方朔在长安。
程无过自平湖移舟送至皂林相别
作者：欧大任
朝代：明

浮生能几别，相见又相违。就李帆频去，平湖棹独归。林秋枫树引，江晚荻花飞。倘念还山客，无令雁字稀。
立春后二日雪
作者：欧大任
朝代：明

飒飒海云残，星沉万户寒。春从前日至，雪向此宵看。发短簪偏冷，囊空酒易乾。洛阳宾客地，且得卧袁安。
立春日匡庐山中
作者：欧大任
朝代：明

两见青丝菜，五年今复游。客从庐岳下，僧候虎溪头。春转双林色，冰开众壑流。天池飞梦到，宁待拂衣秋。
立春日同诸僚集黄都水督芦署中
作者：欧大任
朝代：明

筵开西署绮窗寒，何限梅花水部看。绛雪不妨销夜烛，青丝犹自簇春盘。忆从北阙千官会，驭得东皇万国欢。谁道紫宸车马隔，由来江左旧长安。
立春日风雨仍泊石亭馆魏甫佳甫携酒同宗良贞吉孔阳饮舟中得桡字赋成韵
作者：欧大任
朝代：明

章江不可渡，今复驻双桡。客困亭仍泊，君来笛暂邀。稍堪忘节序，犹自候风潮。腊暗催梅萼，青新入柳条。沉云歌扇湿，急桨酒船遥。满酌开怀抱，清欢慰寂寥。鸿飞惊屡下，马冻立频骄。莫奏箜篌曲，离魂已半销。
立秋先一日同黄君庆顾叔震周之祯游满井过观音院逢珍公
作者：欧大任
朝代：明

圣水庵前下马游，山亭一叶已先秋。已公大是谈禅客，不为茶瓜半日留。
立秋夜闻歌同邵长孺汪元干程无过汪季鸾程右文作二首
作者：欧大任
朝代：明

绕梁歌起越溪云，不羡羊家白练裙。他日渭城如更唱，丁香花下忆逢君。曲高谁得似韩娥，曾向尊前几度歌。此夕长安飞一叶，白云寒色满关河。
立秋夜闻歌同邵长孺汪元干程无过汪季鸾程右文作二首·其一
作者：欧大任
朝代：明

绕梁歌起越溪云，不羡羊家白练裙。他日渭城如更唱，丁香花下忆逢君。
立秋夜闻歌同邵长孺汪元干程无过汪季鸾程右文作二首·其二
作者：欧大任
朝代：明

曲高谁得似韩娥，曾向尊前几度歌。此夕长安飞一叶，白云寒色满关河。
立秋日卧病答黄希尹约游大明寺不赴
作者：欧大任
朝代：明

苜蓿斋中一病身，井桐叶坠报萧晨。枉期车马携尊酒，虚负烟霞笑角巾。谢客能寻开社事，远公还待折腰人。秋风九曲西池约，为扫隋家辇路尘。
立秋日同文寿承徐子与顾汝和沈道桢顾汝所朱子愚饮袁鲁望宅得凉字
作者：欧大任
朝代：明

秋催词客赋，晚醉酒人傍。纨扇西风早，絺衣白露凉。落梅惊玉笛，坠叶响银床。惟有潘郎鬓，飘零感异乡。
立秋日同李明府过宝藏上人遇法光禅师
作者：欧大任
朝代：明

商飙忽到双林下，相见伏牛山里人。连花会上看颜色，问是恒河第几尘。
立秋日王于慎李于美方允治见过迟刘仲修不至得天字
作者：欧大任
朝代：明

轻葛难禁溽暑天，秋风忽动兴翛然。居惟蒋径能来客，官似萧斋不废禅。丛桂几花飘月下，疏桐一叶坠尊前。伯伦此际关犹闭，何事空传颂酒篇。
立秋荷花满池时江水泛溢
作者：欧大任
朝代：明

凉风袅袅水浪浪，镜里花开照草堂。槛引三千黄蛱蝶，池临七十紫鸳鸯。越人湖月秋看剑，楚客湘烟晚作裳。吹得参差遥骋望，涉江犹欲寄明珰。
章中丞谪居南海枉书相问余值北上不获面承寄答二首
作者：欧大任
朝代：明

椷书劳尔寄衡门，知在城西诃子园。我自天涯频借问，几人迁客似虞翻。薄谪何年出汉关，主恩宁不念行间。长安献赋能相待，应见中丞斧钺还。
章中丞谪居南海枉书相问余值北上不获面承寄答二首·其一
作者：欧大任
朝代：明

椷书劳尔寄衡门，知在城西诃子园。我自天涯频借问，几人迁客似虞翻。
章中丞谪居南海枉书相问余值北上不获面承寄答二首·其二
作者：欧大任
朝代：明

薄谪何年出汉关，主恩宁不念行间。长安献赋能相待，应见中丞斧钺还。
端州凯宴行
作者：欧大任
朝代：明

自从大罗山贼来，虔刘妇女驱婴孩。千家万家室如扫，仓囷杼轴皆尘埃。幕府专征有成算，汉军达军势如电。飞符三楚调狼兵，五将前驱我军殿。笳鼓长麾入瘴茅，空巢不费诸军箭。羽书驰报请刍粮，士饱马肥思一战。西风铙吹凯歌归，数十俘囚泮宫献。谁知首级半农商，血裹淋漓那忍见。椎牛酾酒飨归士，犷悍狼兵更愁怨。金花锦帐排军门，诸司尽向端州宴。吁嗟此事真儿戏，曹幕诸山贼犹炽。岭南无岁无征戎，愿君勿似大罗功。
端阳日施缮部曾虞部邀游西山马上次韵
作者：欧大任
朝代：明

联镳从画省，命赏陟烟岑。稍适林峦兴，因谐鱼鸟心。开尊临水次，采药遍峰阴。员峤前期路，翩翩何处寻。
竹西亭送沈二十八北游
作者：欧大任
朝代：明

醉把吴钩赠别离，行逢汉主好文时。布衣且待公车诏，奏赋先蒙狗监知。马饮桑乾流水急，诗题碣石片虹垂。相逢若问江都客，萧瑟秋风自下帷。
答丘潮州二首
作者：欧大任
朝代：明

南望潮阳百粤偏，楚乡犹隔路三千。故人不谓君侯远，恩在黄金拜赐年。蜃楼直接郡楼高，一片黏天万里涛。横海戈船功不细，知君频看鸊鹈刀。
答丘潮州二首·其一
作者：欧大任
朝代：明

南望潮阳百粤偏，楚乡犹隔路三千。故人不谓君侯远，恩在黄金拜赐年。
答丘潮州二首·其二
作者：欧大任
朝代：明

蜃楼直接郡楼高，一片黏天万里涛。横海戈船功不细，知君频看鸊鹈刀。
答京口陈从训见寄
作者：欧大任
朝代：明

一辞神武挂冠归，谁谓田园计未非。芦笋欲肥鱼渐上，荔枝初熟鸟频飞。隐从海畔渔樵远，梦去江头甲楯稀。惟有曲阿词赋客，尺书时肯到柴扉。
答伦大理绍周见怀
作者：欧大任
朝代：明

淮南蓟北久离居，双鲤迢迢尺素书。梦入竹斋欹枕后，诗成棘署按章馀。閒知出世心偏快，老去干时术已疏。同舍惟君今侍从，碧云千里思何如。
答俞公临沅州见寄
作者：欧大任
朝代：明

大寒江上路初分，消息劳将尺素闻。吹笛故能陪汉将，杨舲犹自吊湘君。洞庭晓色鱼龙阵，沅浦春风雁鹜群。公子翩翩王粲赋，西来诗可寄从军。
答元颙伯纶干周少承四子凝秀阁联句见怀
作者：欧大任
朝代：明

高会尊前隔，新愁病后多。观涛吾欲赋，问月尔能歌。肮脏千杯酒，飘零一钓蓑。词源谢衰白，奖借意如何。
答关伯玉
作者：欧大任
朝代：明

雪中孤骑过津头，忽忆江南旧酒俦。讲肆且将留马队，隐君宁得问菟裘。山梅腊尽谁开阁，海雁春来尚满洲。五斗折腰君莫笑，十年书剑在罗浮。
答内弟陈七见寄
作者：欧大任
朝代：明

六载长安白发新，劳君尺素忆交亲。江鸥似问辞官日，擽马终惭报主身。庄舄有吟偏恋越，仲宣何事未归秦。登楼一望西樵色，七十峰头待隐人。
答冯咸父
作者：欧大任
朝代：明

翩翩年少雅能文，老愧西窗白练裙。士论共推诸谢族，邦人争识小冯君。建康柳色停金勒，长乐钟声散白云。若到谷阳操管日，过江鱼雁好相闻。
答冯郡博京口见讯因忆黎职方惟敬
作者：欧大任
朝代：明

君在西津渡口，余登杨子江桥。一水盈盈相隔，烟波日望兰桡。渐过茱萸佳节，高歌苜宿荒斋。有酒悠然独酌，美人渺矣予怀。丈室曾闻寄宿，尺书频遣寻盟。扁舟他夜月色，孤阁寒江雁声。吾友中朝才子，罗浮万里炎方。京口劳君问讯，鲈鱼偏忆江乡。
答冯郡博京口见讯因忆黎职方惟敬·其一
作者：欧大任
朝代：明

君在西津渡口，余登杨子江桥。一水盈盈相隔，烟波日望兰桡。
答冯郡博京口见讯因忆黎职方惟敬·其三
作者：欧大任
朝代：明

丈室曾闻寄宿，尺书频遣寻盟。扁舟他夜月色，孤阁寒江雁声。
答冯郡博京口见讯因忆黎职方惟敬·其二
作者：欧大任
朝代：明

渐过茱萸佳节，高歌苜宿荒斋。有酒悠然独酌，美人渺矣予怀。
答冯郡博京口见讯因忆黎职方惟敬·其四
作者：欧大任
朝代：明

吾友中朝才子，罗浮万里炎方。京口劳君问讯，鲈鱼偏忆江乡。
答刘仲贞
作者：欧大任
朝代：明

山中注易不须删，稷下谁知有鹖冠。我自最怜嵩少色，白云披褐几回看。
答刘子素
作者：欧大任
朝代：明

三十为郎侍紫宸，名从二室斗嶙峋。过秦尚作燕门客，喻蜀初归汉使臣。浮弋月为巴子雪，玄湖花似锦江春。著书君已成鸿宝，白首何惭报主身。
答刘宗道别后见寄
作者：欧大任
朝代：明

浔阳别后叹离居，雁尽谁期更有书。西去潇湘八千里，前途何处望双鱼。
答刘宪使见讯
作者：欧大任
朝代：明

滇江兵后信蹉跎，不为衡阳雁少过。西去朱陵题字满，南来铜柱勒功多。龙骧使者书频寄，鸡骨山人病奈何。匣有芙蓉霜雪色，沧洲留得傍渔蓑。
答华幼圜见寄
作者：欧大任
朝代：明

江南词苑见君难，五色挥毫气似兰。瑶蕊乍从椷里授，白纨新向卷中看。春申涧下泉香近，泰伯城边雪片残。千里归鸿劳寄问，沉冥沧海有鱼竿。
答友人
作者：欧大任
朝代：明

贫贱谁相问，生涯知者稀。年丰犹粝食，冬冷自荷衣。事免心劳拙，形因战胜肥。幽期倘不负，日日扫柴扉。
答史叔戴见寄
作者：欧大任
朝代：明
体裁：诗

长裾狎贤豪，史公犹未遇。海内蚤知名，匪但工词赋。赋就时时淩子虚，汉庭谁解荐相如。秋风寄我五色字，何异洞庭霜橘书。我别姑苏二十春，梦中不识赁舂人。吴门市卒如相见，或是当年梅子真。
答叶化甫弃官还家见寄
作者：欧大任
朝代：明

傲吏归来蚤，中庭半部蛙。一州仅如斗，双鬓已成华。释子仍供米，门人尽赐麻。藏多芸阁籍，隐得桂丛花。小构曾专壑，初衣自剪霞。金鹅逢大药，沧海问浮家。客梦罗阳石，乡心浪泊沙。令人思叶令，凫舄在天涯。
答吴伯纶问病
作者：欧大任
朝代：明

已谢维摩问，劳君忆病身。莺啼孤榻近，雁过尺书频。把袂曾同咏，论心孰可亲。江皋时极目，烟树几迷津。
答吴孝甫
作者：欧大任
朝代：明

闻道江南艇，秋风过济宁。棹寒河水白，阁夕岱云青。句里禅为月，尊前客是星。燕关徒怅望，知尔学鸿冥。
答吴少修见寄
作者：欧大任
朝代：明

郧中君昨住，念我蓟门行。落日他乡梦，浮云薄宦情。山通秦虢略，驿过楚方城。欲问沉酣事，唯应乞步兵。
答吴秀才拾之
作者：欧大任
朝代：明

浚发吴楚间，奕奕一髦士。读多袁豹书，代守班家史。敷文蔚霞灿，持论倏飙起。白马夹车毂，青云拥冠履。就我秣陵西，檀桥暂停轨。美晰玉照鲜，馨言蕙吹似。昔闻沐雪赋，今得过江汜。援毫惠雅篇，酿黍荐新酏。奖挹非所膺，丽泽能毋鄙。秉礼大姬宗，历聘延陵子。桑阴日未移，傥来问樗里。
答吴虎臣广陵元夕见寄
作者：欧大任
朝代：明

歙下看灯忆尔觞，闻君献岁客江阳。九枝影里今犹梦，五色毫中尽放光。朝罢懒随高宴会，别来羞逐少年场。薛公何处堪藏市，犹向明时老卖浆。
答吴道南
作者：欧大任
朝代：明

江头百里尺书劳，甓社湖边白雁高。梦落舟航寻夜雪，病携宾从看秋涛。移家颇种先生柳，闭户应深仲蔚蒿。短发萧萧思见汝，几回扶策望西皋。
答周姊夫文邦过蘧园见怀
作者：欧大任
朝代：明

菊荒江上园虽小，竹长门前径自开。几客杜陵曾久待，一官彭泽未归来。虚怜姻娅过逢地，老愧班行侍从才。敢似周家负猿鹤，移文须为北山催。
答周给谏兴叔过广陵见怀
作者：欧大任
朝代：明

渡江忆我鬓萧骚，此地千秋见綵毫。园且谈经帷更下，涛堪起色翰曾操。菰蒲每狎鸥为客，苜蓿犹疑马是曹。近侍只今趋锁闼，西京回首五云高。
答唐王孙子厚见寄
作者：欧大任
朝代：明

郁葱佳气满平台，苑邓河山划已开。五色鹓曾丹穴出，九花虬自内家来。心惟求试通亲表，代有思玄作赋才。莫忘燕州八行字，归人犹待雁飞回。
答喻民部少极金陵见怀
作者：欧大任
朝代：明

紫陌鸣珂渺会期，十年吾已谢班司。借筹省里开文苑，督饷江头领度支。钟阜梅花春雪过，台城柳色晓烟垂。愧君不忘投簪客，犹记淮西鼓箧时。
答姚元白折梅见寄
作者：欧大任
朝代：明

十载扬州更蒋州，依然春色在江楼。新诗并与花俱到，可是来从白鹭洲。
答姚玄胤
作者：欧大任
朝代：明

雅游逢白下，艺圃每称雄。贤哲千秋事，歌辞六代风。君家僧坦后，世业秘书同。持橐为朝士，挥毫自国工。秦淮桃渡侧，晋苑竹城中。池解迎山简，门曾过孔融。蹇余思岭外，薄宦滞江东。帙束诗频寄，尊开酒易空。顾园閒欲造，蒋径可能通。倘得留伧父，无劳酌次公。
答子朋公益子迁季美开社见寄
作者：欧大任
朝代：明

社事初成鹖是冠，招邀何以到鱼竿。可因朗月思玄度，尚有残书伴幼安。玉履并将纶简寄，铜盘犹向竹林看。洛中若待扁舟客，欲系龙门八节滩。
答孙伯远
作者：欧大任
朝代：明

送美临南浦，回首新亭游。我自嗟系匏，君如远行辀。蒋陵有高岫，大江日长流。鲤鱼何处来，南从白蘋洲。故人尺素书，念我情绸缪。还复折疏麻，一寄航门秋。嘉会难可期，五岭行悠悠。葭菼随风翻，摇落增离忧。努力事修名，报子双吴钩。
答孙齐之吴下见寄
作者：欧大任
朝代：明

阊阖城头白雁声，书来千里见平生。我从海峤游方适，君已天台赋早成。马队不妨犹讲肆，蚁陂何必但藏名。三年欲报相思字，惟有梅花驿使行。
答宋忠父黄白仲雪中饮击筑斋见怀
作者：欧大任
朝代：明

谁道梁园客，偏能寄所思。霙初飞药籞，霰已积书帷。引筑歌相和，盈觞醉共持。自怜深闭户，犹似洛阳时。
答宗侯文季
作者：欧大任
朝代：明

忆君朱邸傍湖东，甲秀西堂万卷中。邺下游从多好客，夷门车骑每趋风。谁能小友逢王粲，敢以通家视孔融。劳寄清诗不成寐，夜深凉月上梧桐。
答宪副邓公见访以周正订疑垂问
作者：欧大任
朝代：明

贱子诸生后，名公大父行。订疑怀竹简，乘兴到云房。鲁史麟编旧，周正凤历长。微言何以答，游夏愧升堂。
答尹昆润登海上洲见寄
作者：欧大任
朝代：明

谁期朱绂客，书札问抽簪。云梦田非赐，王官谷自深。隐招青桂长，禅悦白烟沉。君傥还京阙，知予寄定林。
答左司马汪伯玉见寄
作者：欧大任
朝代：明

抽簪岂论七宜休，千里偏劳问隐侯。书去何能酬缟带，人归空自老菟裘。东山秀色占君起，南岳幽居待我游。他日蘼芜还可寄，楚云飞度歙江秋。
答张乾甫二首
作者：欧大任
朝代：明

俯仰人间世，经年客未还。不堪持手版，马上望嵩山。河洛忘归路，东寻大吕亭。委心曾十载，不是爱沉冥。
答张乾甫二首·其一
作者：欧大任
朝代：明

俯仰人间世，经年客未还。不堪持手版，马上望嵩山。
答张乾甫二首·其二
作者：欧大任
朝代：明

河洛忘归路，东寻大吕亭。委心曾十载，不是爱沉冥。
答张元易扈驾还见过
作者：欧大任
朝代：明

旧直东华省，西行扈从劳。供随周日膳，赐有汉宫袍。荐熟调陪俎，分麾傍建櫜。官推三署长，家出五陵豪。鼓吏名偏起，铙歌曲自高。扬旗归辇毂，腾吹下林皋。岂谓颜光禄，能寻谢法曹。双童装韎韐，一骑入蓬蒿。握管题新句，挥觥醉浊醪。知君工奏赋，游幸待王褒。
答张光禄元易
作者：欧大任
朝代：明

马首飞花片片红，相逢何必是新丰。似缘二仲能开径，谁为诸生更筑宫。客醉苏门春色里，君来蒲坂白云中。自怜垂老劳推毂，应笑谈天气尚雄。
答张助甫凉州见寄
作者：欧大任
朝代：明

涕泪椷书手自题，故人偏忆庾安西。孤城落日临青海，千骑浮云过月氏。射石不妨能饮羽，闭关何事更丸泥。越吟仅得馀双鬓，莫向风尘问执圭。
答张员外鸿与楼居见怀
作者：欧大任
朝代：明

为郎恩不薄，久客梦江濆。长铗愁中把，疏钟雨后闻。经传秦博士，酒忆晋徵君。自惜繁霜鬓，栖栖牧豕群。
答张山人勤夫见寄二首
作者：欧大任
朝代：明

伏生九十尔堪俦，莫学陶公不下楼。我欲挂冠神武上，日移烟艇共沧洲。青螺山畔老烟霞，十载题诗处士家。招隐劳君书万里，春来不用寄梅花。
答张山人勤夫见寄二首·其一
作者：欧大任
朝代：明

伏生九十尔堪俦，莫学陶公不下楼。我欲挂冠神武上，日移烟艇共沧洲。
答张山人勤夫见寄二首·其二
作者：欧大任
朝代：明

青螺山畔老烟霞，十载题诗处士家。招隐劳君书万里，春来不用寄梅花。
答张幼于
作者：欧大任
朝代：明

翩翩张生出具区，少年海内称神驹。赤霄县圃倏咫尺，王良造父不敢驱。总角才名满江左，牛医小儿奚足俱。诸公托交折行辈，一时词客同操觚。二京三都赋已就，石渠未得陪文儒。山窗昼展赫蹄纸，落笔乱洒红珊瑚。新诗惨澹见颜色，矫矫已变吴门趋。罗浮以南一樵夫，折腰斗粟来江都。生也昨寄五君咏，谓我稍异章句徒。心知太阿易沉蔽，斗间之气何代无。长鲸跋浪鼓其翼，凭淩风雨开江湖。南星馆前玉尊月，何夕抱瑟前歌呼。五噫关东虬者须，寥廓青天鸿鹄孤。
答张民部饷军左安门寒夜见寄
作者：欧大任
朝代：明

飞刍忽上白云边，知尔登楼啸远天。半夜军声胡垒月，万家寒色蓟门烟。檄成楯鼻提兵日，箭落旄头破虏年。投笔欲随骠骑去，汉庭勋业在祁连。
答张玄超见寄
作者：欧大任
朝代：明

诗似张鹰调转孤，秀林今胜隐居无。诸山松响风临阁，千里莼香月满湖。受简人宗秦博士，著书家学汉潜夫。乞归我谢鸣驺去，短策从君五色驹。
答张见甫载酒十里出饯汝河
作者：欧大任
朝代：明

张郎曾是勒铭才，姓字初从大陆来。渔钓自归桐柏水，诗篇今满铁丘台。怀铅登阁开千卷，走马临河送百杯。十载风云欢把袂，幽期还待碧山隈。
答彦国士鹄
作者：欧大任
朝代：明

故人书总至，忆我钓渔矶。独抚孤松坐，闲看双燕飞。抄方劳客寄，送米待僧归。住岳何年约，唯应共采薇。
答成仁卿
作者：欧大任
朝代：明

风林远冥鸿，冻泽沉修鲤。洛阳三日雪，袁生未能起。谁能除径来，忽觌楚成子。褐衣翩翩行，声名在人耳。江汉夙蕴灵，荆南富楩梓。骚辞启屈平，丘索闻左史。子也纂前绪，纫兰袭芳芷。秋风吹洞庭，北征戒行李。怜予濩落踪，顾笑长安市。意气契远游，扶摇大鹏徙。投赠英琼瑶，置之石上几。嘉藻溢华光，深衷析玄旨。得俊欢盍簪，并驱肃遐轨。愿谢嚣壒缘，鸾骖自兹始。
答戴进士仪周
作者：欧大任
朝代：明

燕市还来共酒杯，笑予寄宿在灵台。省中兰佩今堪结，江上荷裳未可裁。连骑岂知原宪病，淩云空羡马卿才。玉河烟柳年年色，曾见何人奏赋回。
答方永叔兼怀朱子厚
作者：欧大任
朝代：明

白下音书久未通，劳题尺牍问飘蓬。才人宛洛风流在，公子夷门节侠雄。双阙晓云笼楚树，万家春雨滞江鸿。东都作赋非吾事，綵笔偏能让国工。
答施虞部曾缮部同直省中见怀
作者：欧大任
朝代：明

对直寒宵向省闱，仙郎词赋有光辉。高悬霜月联曹近，闲锁冰厅见吏稀。梦隔关城砧杵急，心随江汉雁鸿飞。草玄寂寞无人问，自笑长安一布衣。
答曾缮部省中见招
作者：欧大任
朝代：明

省署散群吏，知君绕径行。听松心独远，把菊句还成。簪组时人态，浮沉大隐情。谁当虚左待，宾客老侯生。
答朱兵宪秉器九日潼关见寄二首
作者：欧大任
朝代：明

鸣珂何地忆相从，南北重阳不可逢。河上霜应流九曲，阁前花自削三峰。酒钱肯送陶元亮，官粟堪归邴曼容。留滞谁令频极目，佩萸犹听未央钟。登高闻汝在关城，重镇今屯十万兵。霜角晓声临虢略，露盘秋色傍秦京。千山白雁书犹寄，一院黄花径欲成。独笑太行为客久，旌旗遥望亚夫营。
答朱兵宪秉器九日潼关见寄二首·其一
作者：欧大任
朝代：明

鸣珂何地忆相从，南北重阳不可逢。河上霜应流九曲，阁前花自削三峰。酒钱肯送陶元亮，官粟堪归邴曼容。留滞谁令频极目，佩萸犹听未央钟。
答朱兵宪秉器九日潼关见寄二首·其二
作者：欧大任
朝代：明

登高闻汝在关城，重镇今屯十万兵。霜角晓声临虢略，露盘秋色傍秦京。千山白雁书犹寄，一院黄花径欲成。独笑太行为客久，旌旗遥望亚夫营。
答朱兵宪秉器潼关见奇
作者：欧大任
朝代：明

百二关城借使权，河山半在节楼前。仙人掌上浮云过，玉女池头片月悬。旧好几家留笔札，中原何地问櫜鞬。侧身西望骅骝远，沉陆金门祇自怜。
答朱可大以徐迪功集见况
作者：欧大任
朝代：明

即有徐昌谷，吾来后此公。书宁半袁豹，赋敢敌杨雄。赤骥风云上，苍虬海岳中。朱游折人角，家学是宗工。
答朱子深见寄
作者：欧大任
朝代：明

南浦亭前雪满舟，别来犹揽黑貂裘。诗羞匡鼎为文学，交得平原是列侯。碣石雁声延阁夕，江门帆影爽台秋。八公山过长淮近，招隐何年桂树留。
答朱孔阳
作者：欧大任
朝代：明

忆从江上访精庐，尺素频劳寄鲤鱼。十日石尤思尔酒，一官天禄校何书。公孙出处怜垂老，中散风流愧不如。飞盖西园知爱客，章门何但似漳渠。
答朱孔阳
作者：欧大任
朝代：明

露色秋偏晚，菰芦十里溪。书来横浦北，梦去大江西。阳夏君犹谢，谯中我似嵇。衰迟仍简懒，解报八行题。
答朱孔阳四首
作者：欧大任
朝代：明

三河一旷望，千里吴楚中。念我游梁客，寤言隔西东。绿发匡山士，皎皎云间鸿。殷勤掇瑶草，握赠诒深衷。余秉嘉遁心，遥企松门踪。佳期叹留滞，摇落悲秋风。秋风日以高，大江流不息。君居大江西，我寄长淮北。青冥堕浮云，遗我书一尺。谁知大雅音，乃在西江侧。束发慕平生，不奉几与席。侣匹良亦难，嬿婉那可得。于心寡欢谐，对面偃蹇色。何哉弦望思，思矫孤飞翼。孤飞不能群，殊域不能亲。似彼客游子，悢悢愁苦辛。褰裳陟高冈，萦流见淮濆。逖矣豫章山，何况豫章人。瓜生蒙棘中，采棘伤瓜根。衿契远若近，缠绵自相因。涉江将何时，悽恻伤我神。凄其南以北，周盻天苍茫。驱车奚所之，落日照河梁。千古雄心生，剑锷挥寒光。风云欻自奇，燕雀宁敢当。鸿鹄志四海，寥廓纷翱翔。尘鞅岂足羁，讵顾稻与梁。瞱瞱荣紫芝，高歌恒慨慷。世人寡同调，谁能测衷肠。君有商山情，绸缪申此章。
答朱孔阳四首·其一
作者：欧大任
朝代：明

三河一旷望，千里吴楚中。念我游梁客，寤言隔西东。绿发匡山士，皎皎云间鸿。殷勤掇瑶草，握赠诒深衷。余秉嘉遁心，遥企松门踪。佳期叹留滞，摇落悲秋风。
答朱孔阳四首·其三
作者：欧大任
朝代：明

孤飞不能群，殊域不能亲。似彼客游子，悢悢愁苦辛。褰裳陟高冈，萦流见淮濆。逖矣豫章山，何况豫章人。瓜生蒙棘中，采棘伤瓜根。衿契远若近，缠绵自相因。涉江将何时，悽恻伤我神。
答朱孔阳四首·其二
作者：欧大任
朝代：明

秋风日以高，大江流不息。君居大江西，我寄长淮北。青冥堕浮云，遗我书一尺。谁知大雅音，乃在西江侧。束发慕平生，不奉几与席。侣匹良亦难，嬿婉那可得。于心寡欢谐，对面偃蹇色。何哉弦望思，思矫孤飞翼。
答朱孔阳四首·其四
作者：欧大任
朝代：明

凄其南以北，周盻天苍茫。驱车奚所之，落日照河梁。千古雄心生，剑锷挥寒光。风云欻自奇，燕雀宁敢当。鸿鹄志四海，寥廓纷翱翔。尘鞅岂足羁，讵顾稻与梁。瞱瞱荣紫芝，高歌恒慨慷。世人寡同调，谁能测衷肠。君有商山情，绸缪申此章。
答朱孔阳早春见怀因寄胡孟韬王永叔
作者：欧大任
朝代：明

春草凄凄寄远辞，报椷犹及雁归时。不堪颜范离群久，傥见羊何共和之。书去江阳看咫尺，剑分斗下忆雄雌。重逢拟进溪头艇，沧海浮云渺未期。
答朱孔阳见寄
作者：欧大任
朝代：明

岭外梅曾寄一枝，正逢彭蠡雁飞时。傥问丹成何日去，朱明洞口最相思。
答朱宗良方士功朱贞吉彭稚修赵修甫五子
作者：欧大任
朝代：明

老向风尘鬓易皤，豫章消息更如何。遥知对客持三雅，谁解逢人寄九歌。绝学河间传礼在，诸生郫上好玄多。倦游倍觉离愁远，渐欲江南托薜萝。
答朱宗良见寄
作者：欧大任
朝代：明

西风苜宿照阑干，伏枕青山欲见难。骥尾独怜何处附，蛾眉虽在不堪看。雪飞竹箭三江下，驿过梅花五岭寒。授简自惭多病客，洛阳谁更念袁安。
答朱履方雪后见怀
作者：欧大任
朝代：明

白雪何来寄楚音，石头渡口未浮沉。江横叠嶂孤城角，岭隔飞鸿万户砧。投老地偏犹小隐，怀人天远独长吟。他时纵有停云赋，东去名山恐更深。
答朱廉宪秉器蜀中见寄
作者：欧大任
朝代：明

书来闻已入长安，马首西山雪未残。词赋三朝推握管，风云一日起弹冠。君歌沧海邮中寄，我忆峨眉梦里看。纵有八行那可去，衡阳南下雁应难。
答朱正叔六首
作者：欧大任
朝代：明

宝剑谁持托片心，江城何处不萧森。为君欲请南昌尉，岂但金门可陆沉。尺书南去綵云间，羡汝匡君九叠山。摇落楚天不堪望，秋风将下木陵关。长裾宝客善箜篌，飞拥王孙紫玉骝。君自枕中书可宝，只携鸡犬白云游。天上波涛彭蠡湖，豫章飒飒赤枫孤。相思写入丹青里，不数滕王蛱蝶图。杨州烟月老江干，楚客年年苜蓿寒。头白游梁今已倦，赋成那得寄君看。萧瑟千家汝海秋，大淮东下注邗沟。双鱼好寄长江水，莫遗浮沉过石头。
答朱正叔六首·其一
作者：欧大任
朝代：明

宝剑谁持托片心，江城何处不萧森。为君欲请南昌尉，岂但金门可陆沉。
答朱正叔六首·其三
作者：欧大任
朝代：明

长裾宝客善箜篌，飞拥王孙紫玉骝。君自枕中书可宝，只携鸡犬白云游。
答朱正叔六首·其二
作者：欧大任
朝代：明

尺书南去綵云间，羡汝匡君九叠山。摇落楚天不堪望，秋风将下木陵关。
答朱正叔六首·其五
作者：欧大任
朝代：明

杨州烟月老江干，楚客年年苜蓿寒。头白游梁今已倦，赋成那得寄君看。
答朱正叔六首·其六
作者：欧大任
朝代：明

萧瑟千家汝海秋，大淮东下注邗沟。双鱼好寄长江水，莫遗浮沉过石头。
答朱正叔六首·其四
作者：欧大任
朝代：明

天上波涛彭蠡湖，豫章飒飒赤枫孤。相思写入丹青里，不数滕王蛱蝶图。
答朱用晦怀予光州之作予时游河洛已归岭南
作者：欧大任
朝代：明

江上双鱼尺素迟，秋风吾已解归时。洛阳一叶飞何处，少室三花好寄谁。酒罢颇能行荷锸，乞□犹自哭吹篪。故人不见飘零色，只问西游万里期。
答朱计部子得见过
作者：欧大任
朝代：明

珂声双阙散，萧寺一相寻。贝叶窗间积，昙花砌下深。笈曾参内学，锻可佐中林。非尔襟情远，谁能念陆沉。
答朱贞吉读予游梁作见寄
作者：欧大任
朝代：明

我昔西游客请从，闻君雅乐奏三雍。梁陈一日□俱下，枚马千秋不可逢。隐去只今疑泽豹，技穷谁复论雕龙。藏书敢比匡庐石，独忆嵩林半夜钟。
答李伯承见寄
作者：欧大任
朝代：明

遂初赋就竟东归，词客宣城蚤拂衣。河水寒流通别墅，钓台疏柳护渔矶。鸦啼曙色鄄原过，雁起秋风濮上飞。千里尺书能问讯，长安何处望柴扉。
答李博士瑞岐用其来韵
作者：欧大任
朝代：明

白发林间老箨冠，劳君千里寄琅玕。南宫掞藻催行卷，西学持经待讲坛。刺史已延乡校久，邑人岂荐子虚难。遥知赋就公车去，赐有金茎玉露寒。
答李孝廉惟实见寄
作者：欧大任
朝代：明

风流何减晋潘安，绿玉堂中紫箨冠。游息时时搴薜荔，椷题字字寄琅玕。海坛晴望千山色，江阁秋生五月寒。半幅练裙谁解写，欲扶残醉向君看。
答李学宪子田家居见寄
作者：欧大任
朝代：明

十载飘零意气亲，钟陵浮弋两逢春。谁知丹水持竿客，曾是銮坡视草人。精舍已能开石壁，扁舟何处问烟津。报君神武冠将挂，海上秋风老葛巾。
答李学宪本宁秦中见寄二首
作者：欧大任
朝代：明

文印亲持走传车，七经教授似相如。每从北面争传业，何但西游强著书。鳷鹊月华临古甸，芙蓉岳色满精庐。可堪玉署回翔客，一出承明十载馀。五花飞跃九衢閒，尚隔雍州百二关。虎观中开秦日月，龙门东注汉河山。黄图宛映台阶象，赤管将趋侍从班。方朔陆沉今已久，酣歌铜马望君还。
答李学宪本宁秦中见寄二首·其一
作者：欧大任
朝代：明

文印亲持走传车，七经教授似相如。每从北面争传业，何但西游强著书。鳷鹊月华临古甸，芙蓉岳色满精庐。可堪玉署回翔客，一出承明十载馀。
答李学宪本宁秦中见寄二首·其二
作者：欧大任
朝代：明

五花飞跃九衢閒，尚隔雍州百二关。虎观中开秦日月，龙门东注汉河山。黄图宛映台阶象，赤管将趋侍从班。方朔陆沉今已久，酣歌铜马望君还。
答李荫京师见寄三首
作者：欧大任
朝代：明

开椷不忍读，字字念情人。多少登楼恨，烟花又一春。上书君未遇，闻欲下燕台。何事青毡冷，先生亦肯来。徇禄犹卑吏，归山已后时。长安书不到，君但寄相思。
答李荫京师见寄三首·其一
作者：欧大任
朝代：明

开椷不忍读，字字念情人。多少登楼恨，烟花又一春。
答李荫京师见寄三首·其三
作者：欧大任
朝代：明

徇禄犹卑吏，归山已后时。长安书不到，君但寄相思。
答李荫京师见寄三首·其二
作者：欧大任
朝代：明

上书君未遇，闻欲下燕台。何事青毡冷，先生亦肯来。
答李裕德黄元光见寄
作者：欧大任
朝代：明

家山何处望丹梯，念我频劳尺素题。官愧董郎栖白社，宅犹江令寄青溪。移文猿鹤心偏远，归梦乡关路不迷。傥许相随灵寿杖，大科东北铁桥西。
答林叔度见寄兼怀邦介
作者：欧大任
朝代：明

历落乾坤一病身，尔时谁解念桓伦。簪裾隐傍藤萝密，简牍交从薜荔新。结客纻衣劳远使，名家玉树见斯人。只今东望风云气，犹有双龙在剑津。
答林邦介见怀
作者：欧大任
朝代：明

霜白日黄江水深，万家寒色送清砧。岁残不见梅花使，人远空歌桂树林。飞盖但能怀邺下，扁舟何自过山阴。木兰千里春将至，折尽天涯一寸心。
答梁仲登旅馆雨后见怀
作者：欧大任
朝代：明

江馆听潮夜，悠然思所欢。雨中佳句至，灯下几回看。梦远客衣薄，书迟旅雁寒。天涯霜露早，谁共采幽兰。
答梁公实
作者：欧大任
朝代：明

古人重胶漆，良会期盍簪。结交诚匪易，伊好方自今。夙昔抱孤操，谁能察悁忱。美人椷素书，诒我绿绮琴。感君缱绻意，契我平生心。清宵为君弹，宛转谊更深。许与从此始，箴儆信所钦。奇情托双亮，不必同裯衾。七襄岂成报，俟尔金玉音。
答梁彦国
作者：欧大任
朝代：明

简懒人事绝，劳君忆薜萝。栖迟甘北渚，离索自西河。药裹蛛成网，柴门雀可罗。借书贪疾读，遇酒得微酡。抱玉悲双刖，怀沙漫九歌。朱颜将落莫，华发已蹉跎。尔去瞻垂衮，予归理钓蓑。秋风怅岐路，落日渺烟波。送远销魂剧，忧时抚髀多。子虚逢有问，狗监意如何。
答梁彦国怀西樵见寄
作者：欧大任
朝代：明

天峰七十峙南禺，尚忆清秋佩紫萸。苔藓石门窥䆗窱，藤萝烟壁上虚无。曾携居士青藜杖，几醉仙人白玉壶。君向名山怀旧隐，可能高枕著潜夫。
答梁比部公实
作者：欧大任
朝代：明

江阁孤登倚碧空，高恢何处觅梁鸿。心随去雁层城上，梦入残砧落月中。林隔七贤前日会，径荒二仲几时同。萧条欲报东篱事，颇有柴桑处士风。
答梅禹金江上之约并以子宁集见寄
作者：欧大任
朝代：明

书来字字勤加餐，投劾谁知去亦难。落月只悬沧海梦，秋风先到蓟门寒。岂求白雪人千和，独把明珠万里看。春谷泉香堪酿酒，片帆吾自下江干。
答梅禹金见寄
作者：欧大任
朝代：明

吾将深敛屐，君尚待支藤。归似辽东鹤，抟看海上鹏。婆挲曾偶寄，疲薾谢先登。便候江花发，何时到宛陵。
答梅禹金见寄
作者：欧大任
朝代：明

腊月寒澌双鲤迟，江南尺素寄相思。名高嘉祐诸梅后，家擅宣城小谢诗。赋客未能逢狗监，酒人犹自傍鸱夷。鲛珠莫报君应笑，老向风尘两鬓丝。
答汤僚长尧文问病
作者：欧大任
朝代：明

水榻年深坐欲穿，西斋萧散学安禅。石参药铫初分火，雪拥茶垆旋汲泉。结驷不来蓬藋下，浮云犹傍曲肱前。惟有同官能问病，支离时诵养生篇。
答汪中丞焦山见怀
作者：欧大任
朝代：明

京口扁舟系广陵，书来闻尔亦寻僧。支公应解留安石，犹忆山房昨夜灯。东来先谒汉焦君，江上翩翩鸥鹭群。傥过霸陵逢醉尉，莫令人识故将军。南朝开府擅风流，谁似新安好雅游。我岂尚书期会客，自怜不得过瓜洲。鼓枻沧洲未有期，尚平五岳待何时。愧君犹订中原约，独把青萍报所知。
答汪中丞焦山见怀·其一
作者：欧大任
朝代：明

京口扁舟系广陵，书来闻尔亦寻僧。支公应解留安石，犹忆山房昨夜灯。
答汪中丞焦山见怀·其三
作者：欧大任
朝代：明

南朝开府擅风流，谁似新安好雅游。我岂尚书期会客，自怜不得过瓜洲。
答汪中丞焦山见怀·其二
作者：欧大任
朝代：明

东来先谒汉焦君，江上翩翩鸥鹭群。傥过霸陵逢醉尉，莫令人识故将军。
答汪中丞焦山见怀·其四
作者：欧大任
朝代：明

鼓枻沧洲未有期，尚平五岳待何时。愧君犹订中原约，独把青萍报所知。
答沈汝渊
作者：欧大任
朝代：明

江门一苇果谁功，海内名儒更有公。皓首诗书齐祭酒，白衣岩穴汉司空。入门看竹家家雨，临涧听松日日风。谁谓俗尘俱不染，翛然唯许此心同。
答温郡丞永叔闽中见怀二首
作者：欧大任
朝代：明

南中五换越罗衣，疆事劳多已赐绯。地尽会稽云缥缈，波连沧海日霏微。喜君游载青翰出，念我椷题白雁飞。闻道玺书徵欲去，风流谁似谢玄晖。小结茅斋桤树阴，故人书札问中林。醉醒卧有陶公石，涧壑游无疏傅金。壁削过云犹止观，溪喧流水自澄心。报君投老幽栖事，瑶室璇房日渐深。
答温郡丞永叔闽中见怀二首·其一
作者：欧大任
朝代：明

南中五换越罗衣，疆事劳多已赐绯。地尽会稽云缥缈，波连沧海日霏微。喜君游载青翰出，念我椷题白雁飞。闻道玺书徵欲去，风流谁似谢玄晖。
答温郡丞永叔闽中见怀二首·其二
作者：欧大任
朝代：明

小结茅斋桤树阴，故人书札问中林。醉醒卧有陶公石，涧壑游无疏傅金。壁削过云犹止观，溪喧流水自澄心。报君投老幽栖事，瑶室璇房日渐深。
答游太初韦冲舟中望陈村见怀
作者：欧大任
朝代：明

屏居匪云远，氛嚣稍已疲。庶几存栎年，敢谓潜虬姿。艺兰隑洲曲，植柳樊园垂。蓄烟及葱茜，丛灌聊葳蕤。赤花西枝村，悠悠隔山陂。鹢舟从何来，弭棹荒江湄。武陵渺无津，苇间隐凫鹥。引瞩高霞林，一寄蒹葭诗。顾我鞶带残，蕙芷遥能遗。怀袖岂不馨，薄陋羞容仪。溯波托绸缪，明珰报相思。
答潘少承约游金城寺
作者：欧大任
朝代：明

尺书前日至，丈室几时开。客许题诗入，僧期难偈来。慧风传梵呗，忍草积香台。便逐戴颙去，斯游亦快哉。
答潘少承经赤花海上见怀
作者：欧大任
朝代：明

三载离居忆酒垆，秋深犹自滞燕都。谁堪侠气弹孤剑，独有归心寄五湖。笛里关山新白发，楼前星斗乱黄榆。君看甲子泥涂客，长啸烟中且钓鲈。
答王中丞元美喜余待诏公车之作
作者：欧大任
朝代：明

苍茫三载别姑苏，书报郧阳已入都。再出敢言名下士，自怜不得府中趋。河东日给宁须酒，江上秋归岂待鲈。祇为清时深恋主，一官终合老潜夫。
答王中丞元美郧阳见寄三首
作者：欧大任
朝代：明

征南开府最能文，春雁归时一札闻。纵使郢中歌是雪，风流谁更似王君。郧乡西北望秦中，楚客悲秋赋自工。七泽旌旗新校猎，登台何处不雄风。执法廷中汉列卿，三年持钺镇方城。归来好就长杨草，扈从君王大阅兵。
答王中丞元美郧阳见寄三首·其一
作者：欧大任
朝代：明

征南开府最能文，春雁归时一札闻。纵使郢中歌是雪，风流谁更似王君。
答王中丞元美郧阳见寄三首·其三
作者：欧大任
朝代：明

执法廷中汉列卿，三年持钺镇方城。归来好就长杨草，扈从君王大阅兵。
答王中丞元美郧阳见寄三首·其二
作者：欧大任
朝代：明

郧乡西北望秦中，楚客悲秋赋自工。七泽旌旗新校猎，登台何处不雄风。
答王元美自郧阳还吴中见寄
作者：欧大任
朝代：明

开府谁兼四岳尊，惠文今不负柴门。烟霞九友差无恙，兰芷孤臣未敢言。避世醉乡中圣酒，息心沧海小祇园。乾坤大有吾曹事，巢许夔龙总是恩。
答王司理霖佐高州见寄
作者：欧大任
朝代：明

高梁鞭弭未能胜，台上行春不共登。白雪风流知郢下，青云车骑忆平陵。声闻岂但西皋鹤，搏起还看北海鹏。君自长安难久客，封书回雁且先凭。
答王百谷吴下见寄
作者：欧大任
朝代：明

江左卜行藏，东山五十强。难驯龙自性，吾让雁为行。薜荔新裁服，旃檀不断香。岭头梅似雪，持此报金阊。
答王百谷见寄
作者：欧大任
朝代：明

长安携手问游梁，曾忆同时谒建章。开阁尔为丞相客，过江吾愧尚书郎。遥知羔币辞莲府，老向驺车负草堂。明日东归变名姓，傥逢梅福在吴阊。
答王百谷道馆病起对月见怀
作者：欧大任
朝代：明

牍中新草献长杨，渴似相如鬓已苍。客去独吟松几月，僧来同掩竹斋凉。扁舟远兴因吴语，斗酒高歌学楚狂。东阁早闻奇士满，秋风吾有芰荷裳。
答用晦见寄
作者：欧大任
朝代：明

芙蓉园里几秋风，迢递封书寄岭鸿。欲问归来瓢笠客，白头犹望楚江枫。
答皇甫子循见寄
作者：欧大任
朝代：明

双鱼消息五湖还，玄晏先生尚闭关。人候小车乘下泽，书成残草寄名山。江南烟月参差际，淮浦风云澒洞间。尺素怀君三百里，竹林何日一追攀。
答程子虚登吴虎臣飞云楼见怀因寄丰干诸子
作者：欧大任
朝代：明

吴家楼上飞云还，万里罗浮在此间。别后君曾呼白酒，梦中吾每驻青山。已知慧远新开社，愿学刘伶善闭关。寄与江南故人道，朔风萧飒鬓毛斑。
答程无过见怀
作者：欧大任
朝代：明

尺素何来度岭轺，征鸿南下朔风骄。所思歙浦年频改，一别胥湖路已遥。墙溷半荒残笔札，江山无恙老渔樵。愧君犹奉河西箧，隐几时时慰寂寥。
答纪判官自亳州以论草玄草诸刻见寄
作者：欧大任
朝代：明

谯国闻君少定居，行随使者治河渠。官非小吏羞题版，人似西游强著书。谒舍宾朋三语后，公车笔札十年馀。秋深一望江枫路，憔悴谁能荐子虚。
答臧博士晋叔荆州见寄
作者：欧大任
朝代：明

昔从法署颇经年，尚记持觞芍药前。南郡儒生劳绛帐，西京宾客待青毡。登楼赋倚荆江月，握管书题郢树烟。留省为郎头欲白，忆君何日奏甘泉。
答苏四丈遣子相问
作者：欧大任
朝代：明

予也离群久，还山隐薜萝。甘贫千卷在，问疾几人过。岁序朱颜改，风尘白发多。奉书惭子伯，长笑慰蹉跎。
答莆田陈秀才季狂
作者：欧大任
朝代：明

招隐高歌便一游，岂期乘兴远相求。溯波尺鲤频劳寄，遵渚归鸿不可留。绵圃烟霞邛竹杖，沧江风雨木兰舟。双钩已识交龙气，正及东南万里秋。
答董希傅潘少功雷震夫黄元光四子
作者：欧大任
朝代：明

青毡何但布衣看，尺素情深老鹖冠。搴向汀洲怀薜荔，献从阊阖愧琅玕。归舟竹桨三江远，寄驿梅花万里寒。莫羡枚皋犹侍从，自怜衰鬓在长安。
答薛考功省中玩月见寄
作者：欧大任
朝代：明

碧天凉夜思徘徊，知有仙郎作赋才。金镜正悬鳷鹊观，玉绳低映凤凰台。新林远客空相望，扬子孤舟去不回。谁谓山公方启事，清尊能待故人来。
答许太史惟桢见寄
作者：欧大任
朝代：明

秋风开径已萧骚，词苑书来雁影高。健在我惟凋鬓发，雄飞君尚念蓬蒿。缑山笙驻千峰鹤，汝海窗临八月涛。他日夷门忆公子，停车不羡信陵豪。
答许左史殿卿汴中见怀
作者：欧大任
朝代：明

昔日谈天碣石宫，梁园知尔赋偏雄。小山不见丛生桂，只道淮南有八公。雁池兔苑宴欢馀，犹得西来长史书。雪后平台宾客在，文园谁道病相如。
答许左史殿卿汴中见怀·其一
作者：欧大任
朝代：明

昔日谈天碣石宫，梁园知尔赋偏雄。小山不见丛生桂，只道淮南有八公。
答许左史殿卿汴中见怀·其二
作者：欧大任
朝代：明

雁池兔苑宴欢馀，犹得西来长史书。雪后平台宾客在，文园谁道病相如。
答谟弟歌
作者：欧大任
朝代：明

去年我行仲冬月，十日江头不能别。君向南江我北江，鸿雁分飞隔燕粤。粤云燕雪敝貂寒，君今何处望长安。相思为扫罗浮石，万树梅花待我看。
答谟弟秋夜宿浈阳峡口见寄
作者：欧大任
朝代：明

风波一以别，知尔独沾襟。贫贱辞家早，松楸积恨深。青山一片石，孤子百年心。夜听南楼雁，秋来好寄音。
答豫草五宗侯五首 其一 答宗良
作者：欧大任
朝代：明

心往宗雷学，劳劳法署臣。风嘶朱鬣马，月傍白纶巾。金粟名居士，柴桑托隐人。何因咨密义，移艇大江滨。
答豫草五宗侯五首 其三 答魏甫
作者：欧大任
朝代：明

梦去愁江远，书来问陆沉。全生樗树老，招隐桂丛深。玉枕私鸿宝，铜盘近竹林。酬君无尺素，先寄五游心。
答豫草五宗侯五首 其二 答贞吉
作者：欧大任
朝代：明

一身匏不系，闻尔遂跻攀。杖屦麻源上，风云阁皂间。兴公传丽赋，康乐爱名山。莫似登缑氏，空能七日还。
答豫草五宗侯五首 其五 答孔阳
作者：欧大任
朝代：明

海子绕金堤，灵台亦寄栖。诗来燕馆北，人在楚江西。霜落鲈应上，沙寒雁更啼。所思同剡水，须到武阳溪。
答豫草五宗侯五首 其四 答佳甫
作者：欧大任
朝代：明

偶来趋省寺，未得向田庐。辟掾凭三语，逃禅学六如。朱门人似隐，白社客犹居。傥有梅花信，无忘蓟北书。
答豫草五宗侯五首·答宗良
作者：欧大任
朝代：明

心往宗雷学，劳劳法署臣。风嘶朱鬣马，月傍白纶巾。金粟名居士，柴桑托隐人。何因咨密义，移艇大江滨。一身匏不系，闻尔遂跻攀。杖屦麻源上，风云阁皂间。兴公传丽赋，康乐爱名山。莫似登缑氏，空能七日还。梦去愁江远，书来问陆沉。全生樗树老，招隐桂丛深。玉枕私鸿宝，铜盘近竹林。酬君无尺素，先寄五游心。偶来趋省寺，未得向田庐。辟掾凭三语，逃禅学六如。朱门人似隐，白社客犹居。傥有梅花信，无忘蓟北书。海子绕金堤，灵台亦寄栖。诗来燕馆北，人在楚江西。霜落鲈应上，沙寒雁更啼。所思同剡水，须到武阳溪。
答邓君肃
作者：欧大任
朝代：明

山楼会里春醪香，驿道书来秋雁翔。一卧乡关淹岁月，几看松菊老烟霜。叙年早愧潘安鬓，惜别频回宋玉肠。闻尔倦游今闭户，汉庭何日奏长杨。
答邵长孺李季常淮南见寄
作者：欧大任
朝代：明

二子谈诗大历间，少年名字动江关。剑看斗下雌雄气，雅似淮南大小山。绿酒尚思黄篾寺，白头犹恋紫宸班。广陵何日扁舟去，得与袁郎共载还。
答邵长孺汴中见寄
作者：欧大任
朝代：明

落落河山老褐衣，酒徒久已到门稀。忽看汴上传书札，自笑淮边买钓矶。嵩室倘攀珠树去，罗浮将望铁桥归。他时鸿宝君堪授，不羡青云羽翼飞。
答都门诸公
作者：欧大任
朝代：明

庭下兰生日渐多，罗含不去待如何。龙氛尚佩苍精剑，马倦犹鸣白玉珂。燕赵北来曾慷慨，江湖南下未蹉跎。秋深斗酒能相忆，已向君前乞薜萝。
答金在衡问病因怀伯子
作者：欧大任
朝代：明

老去故人少，书来问负痾。伏生经可授，姚合律如何。京口黄花酒，江头白发歌。相将一携手，高阁望沧波。
答金山人姚鸿胪人日过饮
作者：欧大任
朝代：明

杖笠相寻竹径斜，客来犹似入烟霞。溪曾西府沿江宅，墅岂东山学谢家。大隐自堪论世外，旧游何必问天涯。尊前记取人为日，开到官梅几树花。
答钱功父
作者：欧大任
朝代：明

建业孤舟路，维扬几岁书。长鞭愁策马，尺素问烹鱼。曲奏吴趋市，玄留蜀客庐。秋风苦萧瑟，隐几兴何如。
答陆成叔雪中见怀
作者：欧大任
朝代：明

朔风千里至，霰雪满江天。客集璇房里，诗裁粉荔前。竹光惊岁暮，花片似春先。城照龙沙月，溪飞鹤沼烟。兔园新有赋，虎幄久无毡。玉马思常郡，铜驼望酒泉。梅清何逊句，葹绿沈郎篇。奚独承嘉藻，瑶华愧报笺。
答陈太守思贞见寄
作者：欧大任
朝代：明

孟公宾客未应稀，谢病为园早息机。论谳有人求故府，薜萝中岁遂初衣。江头烹鲤封书到，洛下思鲈钓艇归。君记藏乌杨柳树，何能不向白门飞。
答陈评事玉叔见怀
作者：欧大任
朝代：明

楚歌何以念同声，然诺深知慷慨情。雁下蓟门书万里，星相淮海客孤城。广文官自留毡冷，廷尉名缘结袜成。巴曲岂堪酬白雪，独悬清梦到西京。
答霍兵宪入都见访
作者：欧大任
朝代：明

阙下欢相见，何当策马寻。直声汲黯在，家教石君深。香远梅花岭，官贫桂树林。从来鸾啸客，一不问升沉。
答顾参军大宁见寄
作者：欧大任
朝代：明

尺素关城意气亲，夕云西北起鳞鳞。息烽莫问幽州戍，击筑多逢易水人。马市久安书未奏，军持一笑醉偏真。谁知上谷颜咨议，五岳相从已结邻。
答顾司勋二首
作者：欧大任
朝代：明

宸居钜丽观，建业维旧京。省寺夹阊阖，宫阙槩泰清。人文盛斯日，鸣环猎冠缨。顾生起吴会，握管逢休明。修嫭宛珠润，清馥含兰馨。通方极丘索，辨古分淄渑。诗从四始正，曲合九奏成。何哉铨衡地，洵有箕颖情。结佩岂不美，折麻殊自荣。余岂茂陵客，跌宕东方生。申章谢嘉藻，辗转怀同声。黄虞旷千载，尼泗陈歌诗。弦咏响乍息，风雅道已衰。延州观乐来，曹郐无所讥。明音始复古，熙豫固有期。及子遘妮好，携手升玉墀。趋跄会禁闼，位序连班司。援琴写中曲，进礼抒妙辞。恧我蒹葭质，映彼璠玙姿。有斐惟古欢，缱绻自一时。嘉会不可常，蓬荜吾将归。子其勉令德，所思在皇闱。
答顾司勋二首·其一
作者：欧大任
朝代：明

宸居钜丽观，建业维旧京。省寺夹阊阖，宫阙槩泰清。人文盛斯日，鸣环猎冠缨。顾生起吴会，握管逢休明。修嫭宛珠润，清馥含兰馨。通方极丘索，辨古分淄渑。诗从四始正，曲合九奏成。何哉铨衡地，洵有箕颖情。结佩岂不美，折麻殊自荣。余岂茂陵客，跌宕东方生。申章谢嘉藻，辗转怀同声。
答顾司勋二首·其二
作者：欧大任
朝代：明

黄虞旷千载，尼泗陈歌诗。弦咏响乍息，风雅道已衰。延州观乐来，曹郐无所讥。明音始复古，熙豫固有期。及子遘妮好，携手升玉墀。趋跄会禁闼，位序连班司。援琴写中曲，进礼抒妙辞。恧我蒹葭质，映彼璠玙姿。有斐惟古欢，缱绻自一时。嘉会不可常，蓬荜吾将归。子其勉令德，所思在皇闱。
答马参军用昭金陵见寄
作者：欧大任
朝代：明

名都握管可能同，一札谁将寄海鸿。留府参军推鲍照，甘泉作赋待扬雄。楼前夜傍胡床月，酒后秋生越锷风。回首旧游心更远，相思犹在大江东。
答魏郡魏秀才见寄
作者：欧大任
朝代：明

书来双璧忽相投，雁过浮光十二楼。□□□□知汝在，开尊北海共谁游。浊漳涛挂孤城雪，大陆风驱万骑秋。回首中原犹偃蹇，不堪箕踞谢文侯。
答黄公绍
作者：欧大任
朝代：明

千里风尘澒洞间，故园秋共一尊閒。帆前沧海卢敖路，杖底朱明葛令山。越骑兵戈闻息战，汉家金铁许通关。知君不上干时策，落日渔樵数往还。
答黄山人孔昭广陵见怀
作者：欧大任
朝代：明

隋堤西问酒家胡，赋后孤城一片芜。犹见鲁连归海上，曾留董相在江都。风期终古能然诺，歌吹当年更有无。不用山僧寻旧社，自堪高枕著潜夫。
答黄淳父见寄
作者：欧大任
朝代：明

萧瑟君怜楚调同，篇诗遥寄海楼东。五湖心共飘蓬远，十载名因说剑雄。倚仗柴门看暮雨，挥毫江馆送秋鸿。西阊北固风烟接，从此相寻钓艇中。
答黄清甫因讯谈世重
作者：欧大任
朝代：明

故人能枉策，已是十年期。到寺惟看竹，题门一赋诗。参军枢筦客，徵士汝南师。不厌青毡冷，黄花尚未迟。
答黄白仲雨中见怀
作者：欧大任
朝代：明

溪深竹密雨萧萧，君掩高斋路不遥。骠骑航头招隐客，酒钱须挂过檀桥。
答黄说仲
作者：欧大任
朝代：明

朗士何方至，东南喜得朋。游燕宾馆筑，入洛客舟乘。旧学传宗伯，名家出杜陵。墅开金谷水，窗对玉壶冰。丽句霞偏绮，清言月共澄。大涡沧海倒，委羽白云升。佩请羞焉敢，琼投报未能。秋风怜去住，应记法堂灯。
答黎伯华登岱后见寄
作者：欧大任
朝代：明

君入名山礼汉坛，几回西笑向长安。白云半自封中起，积雪多从石上看。仗外旌旗开晓色，江头宫殿护春寒。懒朝尚待乘轺客，咫尺应弹贡禹冠。
答黎吏部惟和岭下见寄
作者：欧大任
朝代：明

北去关河信息稀，岭头曾见几鸿飞。别时驱马遵原隰，到日听莺入省闱。阊阖云霄双玉舄，江湖烟雨一荷衣。君今且上山公启，宁得逢人问钓矶。
答黎惟仁
作者：欧大任
朝代：明

嘉会良不易，千秋在俛仰。绸缪五十年，岂谓一日长。双龙翼曾乘，孤鸿日流响。劲风吹浮云，携手谐忻赏。门庭宛畴昔，觞斝深酣畅。念当与子游，古欢况吾党。久要义弥敦，尊生神逾王。松柏夙同心，臭合芝兰唱。明珠解相贻，何以报珍贶。渐老晨星稀，忽复弦与望。保兹黄发期，时候青藜杖。
答黎惟仁见寄
作者：欧大任
朝代：明

卧病芙蓉溪上村，心期无地与君论。社中僧散归庐岳，渡口人来问鹿门。岁晏鱼鸿愁莫至，径荒松菊喜犹存。报书欲访安期去，四百名山好避諠。
答黎惟敬
作者：欧大任
朝代：明

鱼目混夜光，荆玉迷瓦砾。溟鲲搏扶摇，斥鴳困丛棘。哲士多苦心，微言岂能析。黄钟久不闻，大雅竟谁力。之子振玄藻，翩翩起南域。抗志入云霄，戢羽媚泉石。游息竹素园，结托丘樊客。手中握灵蛇，至宝固无敌。夙昔晤清颜，幽怀契岑寂。赠我锦绣章，宛转琅玕色。知君意绸缪，何以报胸臆。思为中洲鸿，奋起云间翼。
答黎惟敬梁思伯潘少承燕京见怀
作者：欧大任
朝代：明

汉苑秋风侍綵旄，故人近幸似王褒。千鸿浮弋书来远，匹马长安梦去劳。河曲浊流通汝海，关门紫气接嵩高。飘飘便可寻仙隐，不为将归感二毛。
答黎秘书迁居见示
作者：欧大任
朝代：明

知汝避喧久，缁尘几卜居。宫云飘曲磴，海月到前除。僧问笼鹅帖，僮抄种树书。未须辞禁直，即此足逃虚。
箕山山下有许由墓
作者：欧大任
朝代：明

大道眇以冥，人世多沮洳。东陵侩人肝，西山有饿夫。缅怀箕颖客，振衣千仞孤。天位让不受，弃之若腐雏。洗耳溪下水，挂瓢石上株。巢父大笑之，饮牛以为污。我行吊孤坟，頫忆太史书。高风已邈绵，遗轨在草芜。揖逊事已矣，刀斧竞相驱。膏火日煎熬，黻冕矜欢娱。龛乱托兼济，徇世骞荣途。损益古有训，感之悟盈虚。虑淡理无闷，战胜心弥愉。百年会有尽，谁能保其躯。委运观此生，雌伏诚非愚。大觉宇宙间，独立真吾徒。
系龙洲雨泊
作者：欧大任
朝代：明

江雨乱如麻，冥濛滚白沙。秋凉不损稼，夕润亦滋花。茶灶何妨湿，蒲帆故自斜。湘漓应渐长，吾欲进浮槎。
紫骝马
作者：欧大任
朝代：明

生长出边疆，碛西飞鞚长。气薄三河少，恩倾大郡良。横行蒲类海，射取鹿蠡王。骄嘶朝紫禁，散尽玉门霜。
繁城观魏受禅尊号二碑
作者：欧大任
朝代：明

寓目千年上，冲泥不怯难。山阳将受册，许下遽升坛。金掌宫盘泪，铜台穗帐寒。西陵无片石，此地最堪看。
繁城观魏受禅尊号二碑
作者：欧大任
朝代：明
体裁：五言律诗

寓目千年上，冲泥不怯难。山阳将受册，许下遽升坛。金掌宫盘泪，铜台繐帐寒。西陵无片石，此地最堪看。
约卿东巡以灵岩诸诗寄示闻已登岱岳
作者：欧大任
朝代：明

灵岩寺里赋新诗，千骑东方星斗随。汉月颇窥三观石，秦云多挂五松枝。燕齐有客谈仙诀，禽尚何年住岳期。揽辔西风应奏草，玉皇宫阙待亲祠。
约卿宅同元白惟敬咏盆荷得前字
作者：欧大任
朝代：明

华顶曾窥玉井前，燕阳还赋九花莲。秋风细洒池边石，暑气全消雨后天。鱼戏绿波经十里，龟游清露已千年。因思溪上芙蓉馆，谁更菱歌上钓船。
约游西湖不果独归金陵寄越中诸故人
作者：欧大任
朝代：明

前日吴江与君约，扁舟共载西湖乐。六桥烟里纵兰桡，三竺云边望芝阁。舟中卧病生离忧，我归金陵君越州。南屏武林不可见，江波渺渺令予愁。忆君舟系净慈寺，岳王坟下生秋思。有美湖山足逸游，伤心定赋江南事。眼中应是故交稀，谢客风流白纻衣。遥知不是沧洲客，芸阁石渠迟尔归。
纪梦
作者：欧大任
朝代：明

酒后挥毫气未平，盖棺犹是鲁诸生。可怜江水东流急，无复烟涛八阵兵。
纪梦有引
作者：欧大任
朝代：明

蓝舆不度涧，咫尺望罗浮。何意神游远，中原精爽留。蔬盘嵩阁色，钓艇汝河秋。绕膝方惊梦，哀歌涕泗流。
纯甫见邀同思伯惟仁公补公绍饮小瀛洲得高字
作者：欧大任
朝代：明

閒多单父日，命酌俯烟涛。石引丛青上，河窥太白高。扬蛾人自妒，策骏尔偏豪。醉里箜篌曲，南音敢并操。
经冶城忆亡友盛仲交
作者：欧大任
朝代：明

苍润轩犹故，斯人不可招。如何西序客，老作大城樵。书带秋零落，床琴夜寂寥。一编封禅草，谁奏圣明朝。
经南内
作者：欧大任
朝代：明

沉沉清禁转朱扉，深锁松阴碧石围。汉月曾窥青鸟去，朔云先拥白狼归。雅翻宫雪璚楼过，龙喷山泉玉殿飞。司竹老臣犹望幸，太平无事宴游稀。
经李山人子长墓
作者：欧大任
朝代：明

宰木萧萧不可闻，青山宿草最怜君。乡人已祭先生社，弟子曾营处士坟。终古黔娄空有谥，百年封禅竟遗文。束书身后嗟零落，惟见哀猿向白云。
经漓水寄张羽王
作者：欧大任
朝代：明

史禄渠通上舳舻，极天秋色入平芜。思莼不见张公子，颂橘谁如屈大夫。烟札迢迢凭海雁，风旗袅袅傍江乌。漓波千里怀人梦，一夜苍梧片月孤。
经濂溪先生故居
作者：欧大任
朝代：明

斯人不可作，绝学已千年。湓浦庭皆草，匡庐岳是莲。霜凋前代树，月霁一林烟。犹有图书在，风琴自洒然。
经王子新故居
作者：欧大任
朝代：明

独有山阳笛，难寻溪上庐。人琴俱已矣，台沼更何如。暮燕归新社，春泉满坏渠。今来悲转切，未报秣陵书。
经罗旁山下
作者：欧大任
朝代：明

烽火楼前十万山，蓬婆滴博在云间。凯歌留得南征曲，犹记将军破寨还。
经郁水
作者：欧大任
朝代：明

漓水几时进帆，黔江一道惊波。驰义发兵何处，夜郎西下牂牁。
经铁泉精舍
作者：欧大任
朝代：明

精庐时有白云封，鹤怨猿啼思万重。伯鸾一冢长邻近，山木萧萧传暝钟。
维扬太守行
作者：欧大任
朝代：明

维扬太守何雄哉，朝天昨上黄金台。鸡喈喈，鱼钥开。乌鹊飞，五马来。旦以驱，夕以驰，出宣上德思民疲。上曰三辅汝治之，五谷再熟蚕八丝。子弟衿佩谈书诗，饰遣随计刀布赍。丁庸不取釜不肥，骑竹之童请还期。九门煌煌日渐高，天官尚书奏尔劳。有诏解赐秋水刀，襜帷敕去章贤豪。幸哉淮海今乐土，维扬太守民父母。何以寿之酒与脯，何以乐之歌且舞。蜷蜷者旃，哕哕其鸾，蹑骢父马行翩翩。中和乐职歌殿前，愿我圣主寿万年。
绿绮堂听刘季德琴
作者：欧大任
朝代：明

调轸拂金徽，谁云古道非。商飙一以发，悬水骤能飞。四壁鸣螀急，千山木叶稀。广陵遗散在，自可偃岩扉。
罗京兆携酒以歌者过吴氏池亭三首
作者：欧大任
朝代：明

秋色如花掌上看，歌传秦□□□□。曲终只恐还飞去，更筑高台驻紫鸾。三月清歌醉不还，使君犹自爱红颜。风流颇似张公子，画得蛾眉似远山。新学歌喉试舞衣，馀音袅袅画梁飞。池边好待陈王赋，且莫淩波洛水归。
罗京兆携酒以歌者过吴氏池亭三首·其一
作者：欧大任
朝代：明

秋色如花掌上看，歌传秦□□□□。曲终只恐还飞去，更筑高台驻紫鸾。
罗京兆携酒以歌者过吴氏池亭三首·其三
作者：欧大任
朝代：明

新学歌喉试舞衣，馀音袅袅画梁飞。池边好待陈王赋，且莫淩波洛水归。
罗京兆携酒以歌者过吴氏池亭三首·其二
作者：欧大任
朝代：明

三月清歌醉不还，使君犹自爱红颜。风流颇似张公子，画得蛾眉似远山。
罗定陈兵宪惟平邀同黄大参士弘饮团练营之南堂
作者：欧大任
朝代：明

宪府高临粤徼隅，新披戎莽握兵符。风云西引湘山出，楼橹南看汉柱孤。夹帐三千犹组练，画田百万尽氍毹。军麾最是衣冠地，更向尊前挽绣弧。
罗山九可诗 其一 可仰
作者：欧大任
朝代：明

四照罗城色，山窗纳白云。万峰曾不隔，遥揖武夷君。
罗山九可诗 其七 可读
作者：欧大任
朝代：明

富有万卷藏，抱书时闭户。不逢堂下人，焉知斲轮悟。
罗山九可诗 其三 可钓
作者：欧大任
朝代：明

涛涌雪成滩，星石绾其口。谁来选渔竿，约此溪中友。
罗山九可诗 其九 可隐
作者：欧大任
朝代：明

世业已千秋，明农不待求。桥边黄石在，留伴赤松游。
罗山九可诗 其二 可樵
作者：欧大任
朝代：明

烟深斸山木，负薪辄沽酒。傥窥石上棋，视汝柯烂否。
罗山九可诗 其五 可醉
作者：欧大任
朝代：明

酿熟山中黍，炰羔宴比邻。独醒非所愿，乐我羲皇春。
罗山九可诗 其八 可俭
作者：欧大任
朝代：明

邻多素心人，太朴求吾适。耕穫自有馀，似是柴桑客。
罗山九可诗 其六 可蔬
作者：欧大任
朝代：明

抱瓮行灌蔬，桔槔宁复用。园葵一饱馀，栩栩南窗梦。
罗山九可诗 其四 可耕
作者：欧大任
朝代：明

成都沃野桑，彭泽公田秫。击鼓吹豳诗，乐岁农功毕。
罗山九可诗·可仰
作者：欧大任
朝代：明

四照罗城色，山窗纳白云。万峰曾不隔，遥揖武夷君。烟深斸山木，负薪辄沽酒。傥窥石上棋，视汝柯烂否。涛涌雪成滩，星石绾其口。谁来选渔竿，约此溪中友。成都沃野桑，彭泽公田秫。击鼓吹豳诗，乐岁农功毕。酿熟山中黍，炰羔宴比邻。独醒非所愿，乐我羲皇春。抱瓮行灌蔬，桔槔宁复用。园葵一饱馀，栩栩南窗梦。富有万卷藏，抱书时闭户。不逢堂下人，焉知斲轮悟。邻多素心人，太朴求吾适。耕穫自有馀，似是柴桑客。世业已千秋，明农不待求。桥边黄石在，留伴赤松游。
罗怀仁隐居
作者：欧大任
朝代：明

华盖山前候小车，向予惟指海边霞。已知到溉曾移石，不羡东陵旧种瓜。晋室铜鞮公子贵，荆州茅屋隐人家。由来尺五归时论，更看城南树树花。
罗氏园作有序
作者：欧大任
朝代：明

吏部文章自世家，独留何点在烟霞。交深难向尊前别，沉醉山园十月花。君采翩翩子业前，尔兄华省并称贤。持杯此地双钩色，回首浮云二十年。竹林嵇阮是吾徒，空有山阳旧日庐。已分沉冥今更出，西风征马一踟蹰。兄弟通家里闬欢，故人犹作布衣看。扁舟且载烟波兴，不为微名负钓竿。
罗氏园作有序·其一
作者：欧大任
朝代：明

吏部文章自世家，独留何点在烟霞。交深难向尊前别，沉醉山园十月花。
罗氏园作有序·其三
作者：欧大任
朝代：明

竹林嵇阮是吾徒，空有山阳旧日庐。已分沉冥今更出，西风征马一踟蹰。
罗氏园作有序·其二
作者：欧大任
朝代：明

君采翩翩子业前，尔兄华省并称贤。持杯此地双钩色，回首浮云二十年。
罗氏园作有序·其四
作者：欧大任
朝代：明

兄弟通家里闬欢，故人犹作布衣看。扁舟且载烟波兴，不为微名负钓竿。
罗浮
作者：欧大任
朝代：明

丹丘峙海隅，灵岳标云际。蓬莱一岛浮，合影发灵秘。日观齐石楼，朱明通地肺。天鸡始一鸣，扶光彻幽蔽。仰瞻控鹤天，俯瞩轩鸾地。罡风扬扶摇，轻举非人世。余本餐霞人，弱岁窥山笥。言归白玉京，将谒青阳氏。璿房暂可栖，玉树犹堪翳。洞中拾朱草，日暮倚苍桂。守一观我心，中夜存元气。殷勤绿字篇，重订碧山契。